text:
SVb ta Adapta su Servicio di Notifica AO
Relaciona cu prevencion di COVID-19.
Banco di Seguro Social di Aruba SVb ta forma parti di e plataforma pa hunto combati e virus cu poco poco ta yegando mas cerca di nos. Profesionalnan di Salud a emiti varios mensahe y un di nan ta cu e virus COVID-19/CoronaVirus lo yega Aruba tambe. En bista di esaki SVb ta participa algun cambio den e procedura pa notifica AO.
Na momento cu un trahado ta desea di notifica AO pa motibo di tin problema pa hala rosea, a biaha y tabata durante di ultimo 14 dia pafo di Aruba of tabata tin contacto cu un pashent diagnostica cu Coronavirus, e mester na prome luga yama su dokter di cas.
Despues di yama e dokter di cas mester notifica AO na SVb telefonicamente y NO na nos servicio online.
Trahadonan di sector priva mester notifica AO telefonicamente na e “Callcenter” di SVb na telefon 527-2782 di 7:00 AM – 12:00 PM y di 1:00 PM – 4:00 PM y NO online.
Trahadonan di sector publico mester tuma contacto cu SVb su Departamento di Administracion Medico despues di 9:30 di mainta na telefon 527-2744.
Trahadonan di sector publico mester notifica AO telefonicamente na e “Callcenter” di SVb na telefon 527-2782 di 7:00 AM – 12:00 PM y di 1:00 PM – 4:00 PM. No por notifica AO pa e condicion di salud aki via di e webportaal.
Ta importante pa tene na cuenta cu si ta bay notifica AO pa otro motibonan cu no ta esunnan ariba menciona, e procedura di notifica AO no ta cambia pa ningun di dos sector.
SVb ta urgi henter nos comunidad pa tene na cuenta tur e consehonan pa mantene hygiena personal. Esakinan ta inclui: tosa den napkin of den elleboog, y tira napkin afo di biaha; tapa bo nister; laba man y pols frecuentemente cu awa y habon durante di 20 seconde, hand sanitizer ta un alternativa; mantene distancia di hende cu ta tosa na 1 meter of mas; no mishi cu wowo, nanishi of boca.
Lucha contra e transmission di virusnan, e ta cuminsa na abo!


c: text/html

text:
Pa un grupo selecta den nos comunidad
Pronto e di 3 vacuna contra COVID lo ta disponibel
ORANJESTAD, Aruba –7 oktober 2021: Manera ya ta conoci, Organisacion Mundial di Salud ta recomenda pa personanan cu un sistema inmunologico comprometi of debil pa tuma un refuerso referiendo aki na un di tres dosis di e vacuna di Pfizer contra COVID-19 pa mantene nan anti-curpanan presente.
Despues di consulta cu entre otro RIVM di Hulanda y demas profecionalnan riba e materia, dentro di poco Aruba tambe lo bay cuminsa suministra e di tres dosis di vacuna di Pfizer na un grupo di pashent selecta. Na e momento aki Departamento di Salud Publico hunto cu organisacion di dokternan di cas y tambe specialistanan ta reuniendo pa por yega na e grupo cu ta bin na remarke pa e di tres vacuna cu ta entre 1.000 cu 1.500 pashent. E pashentnan cu ta bin na remarke manera ya a menciona ta personanan cu condicion di salud hopi fragil y mayoria ta bou tratamento di specialista of supervicion di dokter di cas. Atraves di dokter di cas of specialista e pashentnan aki lo ricibi un ‘verwijsbrief’ pa acudi na Departamento di Salud Publico (DVG) pa ricibi e di tres vacuna. Sin ‘verwijsbrief’ ningun persona lo no por ricibi e di tres vacuna.
Pashentnan cu ta bin na remarke pa ricibi e di tres vacuna di Pfizer ta pashentnan cu tin un of mas di e condicionan di salud aki bou menciona y alabes e pashent mester a ricibi su di dos vacuna di Pfizer mas cu 1 luna pasa. Esnan cu ta bin na remarke ta:
Pashent cu menos di 2 aña pasa a ricibi un transplante di beenmerg of stamcel
Patient cu a recibi tratamiento pa un malesa maligno hematologico e ultimo 2 añanan
Tur patient cu tabata tin chemo na 2021
Cierto patient cu problema cu rion cu tambe ta usa ‘biological’s. Nan ta bou tratamiento di specialista
Pashent cu ta dialisa
Es cu a ricibi un transplante di rion
Patient cu a wordo trata cu cierto remedi fuerte cu ta baha inmunidad, manera por ehempel Rituximab, Cyclofosfamide o CellCept.
Si bo persona ta reconoce cu bo ta cay den e grupo aki riba menciona, esey por nifica cu bo persona ta bin na remarke pa ricibi e di tres dosis di e vacuna di Pfizer. Den e proximo 3 lunanan, ora cu bo tin cita cu bo specialista, e lo bay manda bo na DVG pa busca e vacuna. Si bo no tin cita cu bo dokter of specialista den e proximo 3 lunanan, bo por yama e oficina di bo specialista pa consulta si bo persona ta cay bou di e grupo cu ta bin na remarke pa e di 3 vacuna y pa busca bo ‘verwijsbrief’.
Ta hopi importante pa infatisa cu sin ‘verwijsbrief’ di specialista personal di DVG no ta autorisa pa por duna ningun persona un di 3 vacuna y tambe pa ricibi e di tres vacuna e persona mester a ricibi su di dos vacuna di Pfizer mas cu un (1) luna pasa.

robotstxt: allowed

filter: keep


text:
Atardi di entrenamento intensivo a tuma luga durante e siman aki pa asina prepara nos seleccion nacional pa e prome wega cu lo tuma luga diaranson dia 23 di maart na e isla di Antigua. Manera e maneho nobo di Bestuur di AVB pa, unda ta posibel, traha cu nos mes un juinan di tera, a dicidi cu banda di e bondscoach Rini Coolen, nombra 3 assistente arubiano den e staf technico. Un di e tresnan aki ta sr. Maurice Escalona, kende recientemente a logra su diploma TC-3 y actualmente ta entrenador/hungador di SV Bubali. Di e forma aki bestuur di AVB ta brinda e entrenadornan aki e posibilidad pa nan pero hanja experencia for di un entrenador professional.
Den un entrevista, Maurice Escalona a bisa cu aunke esaki ta su prome bes como miembro di e staf, ta mas cu un placer di por aporta y brinda su aporte na e seleccion y cu na momento cu a acerk’e pa join e team, el a tuma e reto aki mesora. Como un hungado di futbol e mes ta mira e esfuerso di e hungadonan y ta bisa cu nan ta dunando tur di nan banda y cu nan ta den bon caminda y ta participa na tur training yama y cu e positivismo ta sumamente halto den cada un di nan. E weganan cu lo hunga ta diaranson awor na Antigua contra e ekipo di cas cu ta Antigua and Barbuda y cu na regreso nan lo ta enfrentando e equipo di St. Kitts and Nevis na cas. Wega cu lo tuma luga riba diasabra 26 di maart na Compleho Deportivo Guillermo Prospero Trinidad pa 8or di anochi. Pa finalisa Maurice ta bisa cu tur preparacion a keda cla y Aruba ta riba un bon caminda pa asina bringa duro pa e victoria cu ta locual cu e team ta spera y conta riba dje.


text:
Un hospital digitalisá
Curaçao Medical Center lo ta un espasio kompletamente digitalisá. Programa komputarisá manera HiX (Hospital Information eXchange), AFAS (Applications for Administrative Solutions) i otronan lo ta algun di esnan ku lo remplasá uso di papel, mehorá proseso i baha márgen di eror.
E personal i staf lo haña oportunidat pa desaroyá i prepará nan mes debidamente pa e ambiente di trabou nobo. Asina nos ta traha riba kuido kaminda e pashènt ta pará sentral.
Ku e sistema integrá pa registrá informashon di pashènt nos personal por dependé riba formanan presiso i sigur pa atendé un pashènt. Ku un bon dominio di e programa di HiX, nos por trata pashènt mas lihé i efikas. Nos a komprometé ku nos preparashon pa pone kuido di pashènt sentral; tin kursonan tumando lugá den House of Change práktikamente tur dia pa nos logra esaki.
HiX
Nos timnan ta preparando e sistema integrá di registro di pashènt ku tur nan datonan. E sistema akí ta usa un software ku yama HiX (di e kompania Chipsoft). Ku implementashon di HiX nos lo logra kolektá i integrá informashon generá pa mashin, ekípo i hende huntu pa integrá informashon di pashènt den un fail ku ta aksesibel pa tur ku ta enbolbí den kuido di e pashènt. Esaki ta trese kuné ku HiX ta penetrá den tur funshon i proseso den nos hospital nobo. Ekiponan altamente spesialisá ta konektá na HiX pa pusha informashon kontinuo den e sistema integrá akí. Esaki ta baha kantidat di intervenshon humano ku e ekiponan i ta krea posibilidatnan nobo pa kontrolá si e informashon ta bálido, e dósis ta korekto i otro akshon vital. Asina ta baha e posibel margen di eror humano konsiderablemente. HiX ta konfigurá na nesesidatnan spesífiko di nos hospital; e ta algu nobo pa mas ku 97% di e personal aktual di hospital. Esaki ta duna un indikashon di e programa di preparashon riguroso ku lo bai tuma lugá pa henter e personal di SEHOS ku ta alrededor di 1200 persona.
AFAS i mas
For di sistema di salario te ku bestèl produkto di limpiesa, AFAS lo sentralisá i ta sigui tur moveshon den hospital ku tin un montante mará na dje. Un pedido di habon ta kuminsá kana for di e momentu ku habri e kaha di habon ku ta registrá ku a yega e kantidat mínimo, i ku djis algun klek riba un kòmpiüter e sistema integrá lo sòru pa tur hende embolbí ku esaki ta na altura i na tempu pa atendé tur e fasetanan di mantené e stòk optimal. E posibilidatnan ku digitalisashon ta trese kuné a pone ku e funshonnan a evolushoná i bira mas avansá. Nos ta preparando e personal pa e transishon ku un variedat amplio di kurso den House of Change na Colon.


text: Diasabra atardi a drenta informe di un accidente hit and run na Casa Vieja, mesora a dirigi un patruya na e sitio. Na yegada di e patruya a bin compronde cu aki ta trata di un chauffeur burachi den un auto Toyota blauw cu a ocasiona un accidente y a sigui core bay. Polis a haya un number pero aparentemente e no tabata cuadra. Un rato despues a drenta un otro informe di un otro accidente pero e biaha aki Morgenster, mesora e patruya a bay na e sitio y a bin compronde cu aki atrobe un Toyota Corolla blauw a dal y cu su chauffeur basta burachi a sigui core bay. Polis a logra haya e number corecto y tabata casi manera esun prome. Ora a controla e number a bin haya un adres polis a bay na Verano y a bin haya e Toyota Corolla blauw pero sin e plachi numbernan despues di varios intento ningun hende kier a sali despues di un rato a bin logra haya e chauffeur burachi y a detene e chauffeur pa a causa 2 accidente bao influencia y a sigui core bay.


text:
Dia Mundial di Anticonceptivo ta tuma lugar anualmente riba 26 di September.
Pa 3 aña consecutivo paisnan y diferente regionan rond di mundo ta organisa diferente actividadnan pa pone enfasis riba Dia Mundial di Anticonceptivo. Ta hasi uso di e dia aki pa conscientisa tocante e metodonan disponibel pa preveni embaraso y pa mehora e educacion pa loke ta trata salud sexual y reproductivo. Esaki ta un campaña mundial cu un vision pa un mundo unda tur embaraso ta desea. E vision pa mehora e conscientisacion pa loke ta trata uso di anticonceptivo y pa yuda e hobenan tuma decisionan corecto tocante nan salud sexual y reproductivo. Bou di e slogan ‘Live Your Life. Know your rights. Learn about contraception’, dia Mundial di Aniconceptivo 2011 ta focus tambe riba e necesidad pa encurasha hobenan pa haci uso di nan derecho pa haña informacion corecto tocante metodonan pa preveni un embaraso no planea of malesanan transmiti sexualmente. E dia aki ta wordo sosteni pa un coalicion di 10 NGO’s Internacional, Sociedadnan Scientifico y medico riba tereno di salud sexual y ta wordo patrocina pa Bayer HealthCare Pharmaceuticals. International Planned Parenthood Federation IPPF, na kende Famia Planea Aruba ta afilia hunto cu 172 otro pais, tambe ta sostene e Dia Mundial di Anticonceptivo. Na 2008 e prome Dia Mundial di Anticonceptivo a tuma lugar, unda Famia Planea Aruba tambe a participa cu un exposicion di anticonceptivo. Famia Planea Aruba a enfoca riba abstencia te na diferente metodonan di anticonceptivo. Famia Planea Aruba tambe kier a uni su mes na e vision pa un mundo caminda tur embaraso ta desea. Un pareha hoben of adulto cu no ta cla pa un embaraso pero si ta sexualmente activo, Famia Planea kier conscientisa nan riba uso di un of mas metodo anticonceptivo. E metodo di mas sigur ta keda abstenencia.
Pa mas informacion of miembresia por tuma contacto cu Famia Planea Aruba 58805951/58405951 of search nos riba Facebook, Famia Planea Fundacion.


text:
Oranjestad - 13 di Januari 2022, Aruba: Entrante 14 di Januari 2022 DVG ta informa cu e edad pa ricibi e "boostershot" ta wordo reduci na 18 aña bay ariba.
Bo ta bin na remarke si bo a ricibi bo di dos vacuna di Covid mas cu 3 luna pasa. Loke si ta pone cu bo no lo por bin na remarke na mes momento aki pa e “boostershot” ta si a test positivo menos cu 3 luna pasa.
Tur vacuna incluyendo "booster" por wordo busca na Centro Libertador Betico Croes na Santa Cruz y tambe na e Unidad Mobil di Bureau Rampen situa na IMSAN. Orario di vacunacion ta di 8'or di mainta pa 3'or di atardi 'non-stop' di dialuna pa diabierna door di walk-in!


text:
Resultadonan di Beisbòl Liga Grandi ayera:
- Baltimore Orioles a pèrdè di Philadelphia Phillies ku skor di 2-1
- St. Louis Cardinals a pèrdè di Minnesota Twins ku skor di 2-1
- Houston Astros a derota Colorado Rockies ku skor di 8-4
- San Diego Padres a gana Oakland Athletics ku skor di 3-1
- Los Angeles Angels a derota Arizona Diamondbacks ku skor di 7-1
- Miami Marlins a pèrdè di New York Yankees ku skor di 9-4
Didi Gregorius a konektá 1 hit den 5 turno na bate. Didi tin un promedio di .231
- Tampa Bay Rays a derota Washington Nationals ku skor di 5-3
- New York Mets a pèrdè di Toronto Blue Jays ku skor di 7-1
- Boston Red Sox a derota Atlanta Braves ku skor di 5-2
Pa Atlanta Braves, Andrelton Simmons no a konektá hit den 4 turno na bate. Andrelton tin un promedio di .263. Pa Boston Red Sox, Xander Bogaerts a konektá 1 hit den 4 turno na bate ku 1 kareda anotá i otro empuha. Xander tin un promedio di .287 i ta batiendo pa un promedio di .372 ku koredó den posishon di anotá e temporada aki
- Chicago Cubs a pèrdè di Cleveland Indians ku skor di 4-3
- Detroit Tigers kontra Cincinnati Reds a keda postpone
- Milwaukee Brewers a pèrdè di Kansas City Royals ku skor di 3-2
- Pittsburgh Pirates a derota Chicago White Sox ku skor di 3-2
- San Francisco Giants a gana Seattle Mariners ku skor di 7-0
- Texas Rangers a pèrdè di Los Angeles Dodgers ku skor di 1-0
Kenley Jansen a bai ku e viktoria despues di picha 1 entrada sin permití kareda, hit i base por bola, miéntras ku e la poncha 2 batido. Kenley tin un rèkert di 2-0 ku 9 partido salba i un efektividat di 0.75
Partidónan di Liga Grandi pa awe:
- Detroit Tigers kontra New York Yankees
- Pittsburgh Pirates kontra Washington Nationals
- St. Louis Cardinals kontra Philadelphia Phillies
- Baltimore Orioles kontra Toronto Blue Jays
- Miami Marlins kontra Cincinnati Reds
- Tampa Bay Rays kontra Cleveland Indians
- New York Mets kontra Atlanta Braves
- Boston Red Sox kontra Kansas City Royals
- Chicago Cubs kontra Minnesota Twins
- Texas Rangers kontra Chicago White Sox
- Milwaukee Brewers kontra Colorado Rockies
- Los Angeles Angels kontra Oakland Athletics
- San Diego Padres kontra Arizona Diamondbacks
- Houston Astros kontra Seattle Mariners
- San Francisco Giants kontra Los Angeles Dodgers
Breve:
Tripel A
- Roger Bernadina a konektá 1 hit den 2 turno na bate ku 1 base por bola i 1 kareda anotá pa Albuquerque Isotopes. Roger tin un promedio di .259
Klase A
- Gianfranco Wawoe a konektá 2 hit den 4 turno na bate ku 1 kareda anotá pa Clinton LumberKings. Gianfranco tin un promedio di .257
- Sherman Lacrus a konektá 3 hit den 5 turno na bate ku 1 kareda empuha pa Spokane Indians. Sherman tin un promedio di .600
- Carlton Daal a konektá 1 hit den 3 turno na bate pa Daytona Tortugas. Carlton tin un promedio di .264
- Darren Seferina a konektá 1 doblete den 5 turno na bate ku 1 kareda anotá pa Peoria Chiefs. Darren tin un promedio di .287
- Ozhaino Albies a konektá 2 hit den 4 turno na bate ku 1 kareda anotá pa Rome Braves. Ozhaino tin un promedio di .318
Liga di Nobato
- Jonathan Martijn a konektá 1 hit den 4 turno na bate ku 1 kareda empuha pa Billings Mustangs. Jonathan tin un promedio di .250
- Terrence Josephina a konektá 2 hit den 4 turno na bate ku 1 kareda anotá pa DSL Braves. Terrence tin un promedio di .220
- Sander Boeldak no a konektá hit den 5 turno na bate pa DSL Braves. Sander tin un promedio di .283
- Ildion Martina no a konektá hit den 4 turno na bate ku 1 kareda empuha pa DSL Braves. Ildion tin un promedio di .000
- Chris Pieters no a konektá hit den 3 turno na bate ku 1 base por bola i 1 kareda anotá pa DLS Cubs. Chris tin un promedio di .222
- Jerson Dometilia a konektá 1 hit den 1 turno na bate pa DLS Dodgers. Jerson tin un promedio di .500
- Alexander Rodriguez a konektá 1 doblete den 2 turno na bate ku 2 kareda empuha pa DSL Rays. Alexander tin un promedio di .260
- Shair Lacrus a picha 2 entrada i 1 tèrsio permitiendo 1 kareda riba 4 hit i 1 base por bola, miéntras ku e la poncha 2 pa DSL Red Sox1. Shair tin un rèkert di 2-1 ku un efektividat di 2.84
- Raysheandall Michel a konektá 1 tripel den 3 turno na bate ku 2 base por bola i 1 kareda anotá pa DSL Braves. Raysheandall tin un promedio di .429
Liga Independiente
- Curt Smith a konektá 1 hit den 4 turno na bate ku 1 kareda anotá pa Lincoln Saltdogs. Curt tin un promedio di .200


text:
Resultadonan di Beisbòl Liga Grandi ayera:
- Tampa Bay Rays a pèrdè di Chicago White Sox ku skor di 6-5 den 10 entrada
- Seattle Mariners a pèrdè di Colorado Rockies ku skor di 7-5 den 11 entrada
- Baltimore Orioles a derota Oakland Athletics ku skor di 7-3 den 10 entrada
Jonathan Schoop a konektá 1 doblete den 3 turno na bate ku 1 kareda anotá. Jonathan tin un promedio di .299
- Cleveland Indians a pèrdè di Los Angeles Angels ku skor di 4-3
- Arizona Diamondbacks a derota Washington Nationals ku skor di 11-4
- Boston Red Sox a gana New York Yankees ku skor di 2-1
Xander Bogaerts no a konektá hit den 4 turno na bate pa Boston. Xander tin un promedio di .312. Pa New York, Didi Gregorius a konektá 1 hit den 3 turno na bate. Didi tin un promedio di .258
- Chicago Cubs a pèrdè di Pittsburgh Pirates ku skor di 7-5
- Los Angeles Dodgers a derota Philadelphia Phillies ku skor di 4-3
Kenley Jansen a salba su di 20 partido di temporada, pichando 1 entrada sin permití kareda tampoko hit, miéntras ku e la poncha 3 batido. Kenley tin un rèkert di 2-1 ku 20 partido salba i un efektividat di 2.93 den 29 partido
- Minnesota Twins a pèrdè di Toronto Blue Jays ku skor di 9-7
- Kansas City Royals a pèrdè di Detroit Tigers ku skor di 2-1
- New York Mets a derota Miami Marlins ku skor di 8-6
- San Francisco Giants a gana Atlanta Braves ku skor di 6-1
Andrelton Simmons no a hunga den e partido aki
- St. Louis Cardinals a derota Cincinnati Reds ku skor di 4-3 den 13 entrada
- Houston Astros a pèrdè di Texas Rangers ku skor di 4-3
- San Diego Padres a pèrdè di Milwaukee Brewers ku skor di 8-5
Partidónan di Liga Grandi pa awe:
- St. Louis Cardinals kontra Cincinnati Reds
- Los Angeles Dodgers kontra Philadelphia Phillies
- Kansas City Royals kontra Detroit Tigers
- San Diego Padres kontra Milwaukee Brewers
- Arizona Diamondbacks kontra Washington Nationals
- Boston Red Sox kontra New York Yankees
- Minnesota Twins kontra Toronto Blue Jays
- Miami Marlins kontra Atlanta Braves
- San Francisco Giants kontra Chicago Cubs
- Houston Astros kontra Oakland Athletics
Resúmen:
- E ekipo di Rome Braves a pone Ozhaino Albies riba lista di hungadó inkapasitá di 7 dia, retroaktivo na 3 di ougùstùs. E ekipo no a duna di konosé ainda kiko ta e motibu ku e pone Albies riba lista di hungadó inkapasitá. Ozhaino a bandoná e partido di 3 ougùstùs despues di 1 turno na bate. Ozhaino tin un promedio di .310 ku 21 doblete, 8 tripel i 37 kareda empuha den 98 partido e temporada aki
Tripel A
- Roger Bernadina a konektá 3 hit for di kua 1 honron(13) i 2 doblete den 5 turno na bate ku 2 kareda anotá i 3 empuha pa Albuquerque Isotopes. Roger tin un promedio di .258
- Juan Carlos Sulbaran no a risibí desishon den su salida. Juan Carlos a picha 4 entrada i 2 tèrsio, permitiendo 5 kareda riba 6 hit i 2 base por bola, miéntras ku e la poncha 7 pa Omaha Storm Chasers. Juan Carlos tin un rèkert di 1-0 ku un efektividat di 4.76 den 2 salida
Klase A
- Chris Garia no a konektá hit den 4 turno na bate ku 1 base por bola, 2 base roba i 1 kareda anotá pa High Desert Mavericks. Chris tin un promedio di .352
- Gianfranco Wawoe a konektá 1 hit den 3 turno na bate ku 1 base por bola pa Clinton LumberKings. Gianfranco tin un promedio di .259
- Carlton Daal a konektá 1 hit den 3 turno na bate pa Daytona Tortugas. Carlton tin un promedio di .256
- Ademar Rifaela no a konektá hit den 4 turno na bate pa Delmarva Shorebirds. Ademar tin un promedio di .246
- Juremi Profar a konektá 1 hit den 4 turno na bate ku 1 base por bola, 1 kareda anotá i otro empuha pa Hickory Crawdads. Juremi tin un promedio di .307
Liga Independiente
- Kevin Josephina a konektá 3 hit den 5 turno na bate pa GCL Braves. Kevin tin un promedio di .292
- Terrence Josephina a konektá 1 hit den 4 turno na bate ku 1 base por bola i 1 kareda empuha pa DSL Braves. Terrence tin un promedio di .264
- Sander Boeldak no a konektá hit den 3 turno na bate ku 1 base por bola, 2 kareda anotá i 1 empuha pa DSL Braves. Sander tin un promedio di .318
- Raysheandall Michel a konektá 1 hit den 4 turno na bate ku 1 base por bola i 1 kareda empuha pa DSL Braves. Raysheandall tin un promedio di .301
- Chris Pieters a konektá 1 hit den 4 turno na bate ku 2 kareda empuha pa DSL Cubs. Chris tin un promedio di .311
- Alexander Rodriguez no a konektá hit den 3 turno na bate pa DSL Rays. Alexander tin un promedio di .297
- Shair Lacrus a picha 1 tèrsio, permitiendo 3 kareda riba 3 hit i 2 base por bola, miéntras ku e la poncha 1 pa DSL Red Sox. Shair tin un rèkert di 2-2 ku 1 partido salba i un efektividat di 6.55 den 15 partido
Liga Independiente
- Curt Smith a konektá 1 hit den 3 turno na bate pa Lincoln Saltdogs. Curt tin un promedio di .317


text:
Kico bo ta haya di Buki di Pret?
Buki di Pret, it's so easy as 1,2,3
1. Wak AWE den e buki cua actividad bo kier y POR haci den vakantie;
2. Reserva desde 2 di JULI, 8 ora di mainta e actividad cu bo ta bay haci;
3. Bay riba e DIA DI ACTIVIDAD na e actividad CU BUKI y disfruta di dje!
N.B. Si toch bo no por bin, no lubida pa CANCELA pa asina un otro mucha por bay.
Info Buki di Pret Aruba
Buki di Pret ta un buki gratis pa tur alumno di scolnan basico na Aruba. E buki cu tur mucha ta ricibi anualmente na scol, ta yen di actividadnan leuk y pagabel y ofertanan cu ta valido durante di vakantie grandi.
Cada mucha merece un vakantie leuk
Hopi mucha local no ta bay cu vakantie y e ora ey e vakantie grandi ta dura hopi largo. Afortunadamente tin asina hopi aktividadnan leuk pa haci na Aruba! Gustosamente nos ta yuda e mayornan y nan yiunan pa descubri esaki. E vakantie tambe ta un momento pa haya experiencianan nobo y nos ta gusta stimula muchanan pa nan descubri nan propio talentonan y pasionnan.
Un seleccion di 60 actividadnan y ofertanan
E buki ta contene e aña aki hasta 60 actividadnan y ofertanan. E actividadnan ta accesible y no ta costa mas di 10 Awg pa mucha. Tin biaha nan ta costa menos y tin biaha participacion ta hasta gratis!
Tin algo pa cada mucha
Buki di Pret ta ofrece un variedad grandi na actividadnan: desde deportivo y relahante te cu creativo y educativo. Tambe tin actividadnan cu bestia y ofertanan di cuminda dushi y cosnan di bebe.
Reservacion
Hopi actividad tin un cupo limita. Pesey ta necesario pa haci un reservacion na e actividadnan. Den e buki bo por wak na e actividad, si ta necesario pa haci un reservacion y tambe con bo por reserva un luga.
Antecedente de e Buki di Pret
Na aña 2018, Marga y Ezra Buijs na Boneiro a cu e Buki di Pret.
E idea a wordo inspira pa e Jeugdvakantie paspoort Rotterdam. Na aña 2021 e buki a wordo publica como piloto. E buki a wordo reparti na 11 scolnan basico pa por test si e ‘Buki’ tambe na Aruba lo a wordo aprecia.
Danki na e reaccionan entusiasma di e muchanan, maestronan, mayornan y e organisacionan participante, e Buki di Pret e aña aki prome cu vakanti grandi, lo wordo reparti bao di tur e 8.700 alumnonan di scolnan basico na Aruba. Tambe e muchanan di cual nos sa cu nan ta ricibi nan educacion na cas, lo haya un buki.
Danki na
Sin e organisacionan participante, e donadornan y sponsornan e Buki di Pret lo no existi!
Ademas e ta wordo organisa, realisa y promovi completamente pa voluntarionan.
Nos ta desea tur persona y especialmente e muchanan aki na Aruba masha hopi placer e vakantie grandi aki y corda sigui nos riba Facebook y Instagram. Si bo tin pregunta of sugerencia, laga nos sa esaki pa medio di e rednan social of yena e siguiente formulario.
Un caluroso saludo,
E ekipo di e Buki di Pret
Victoria Danilova, Myrthe van Egmond, Kitty van der Knaap, Aggie Sniekers y
Freddy van der Veen.


text:
WILLEMSTAD,- Korte no a kere nada lokual e akusado venezolano Endri Leindez Diaz (22) akusá di a tira den laira, a trese dilanti.
Diaz a keda akusá ku dia 24 di yüli último e tabata den posishon di un arma di kandela marka Baretta mas 7 bala skèrpi. Segun hues su relato, riba e dia ei polis a haña un notifikashon ku tabatin un bringamentu na establesimentu Tasca Don Quijote.
Despues testigunan por a tende tiru ku a keda di los den laira. E akusado a keda arestá despues di a konstatá ku el a benta un arma di kandela pafó. Diaz a konta hues ku e dia ei e tambe tabata den e lugá.
Dado momento a surgi un diskushon, di kual miembronan di e gerensia a saka e ku su amigu pafó. Segun e akusado, ora ku nan tabata pafó nan a tuma nota ku tabatin mandamentu di bòter. El a sigui konta ku despues e i su amigu a kana bai kue e vehíkulo pa nan hala kita.
Segun e prosèsverbal di polis, na momento ku nan a yega nan a tuma nota di un Suzuki Swift ku a bira bèk i hisa velosidat.
Mesora polis a sende sirena i kuminsá persiguí e vehíkulo.
Polis a bisa den prosèsverbal, ku dado momento nan a mira kon e shofùr a habri e porta i zuai algu afó. Despues di a logra para e vehíkulo polisnan a bin hasi un investigashon i a bin haña e opheto ku nan a mira e akusado benta afó.
Esaki a resultá di ta e arma ariba menshoná.
E akusado a bisa ku nunka e no tabatin niun arma.
El a splika ku e loke el a zuai afó tabata un bòter di serbes.
Hues de Kort a bisa Diaz ku e no ta mira e motibu ku netamente durante persekushon e ta haña gana di habri porta di e vehíkulo i tira un bòter bashí afó.
Segun e akusado e kier a evitá problema ku polis mirando ku e ta ilegal i tabata un tiki fuma. Fiskal a bisa ku e no ta kere nada di e istoria di e akusado paso e no ta lógiko.
Esaki a pone ku fiskal a yega na un demanda di 18 luna di kual 6 kondishonal ku ta e kastigu pa poseshon di arma.
Hues tampoko no a kere e istoria di e akusado. Segun hues de Kort e istoria no a konvensé. Hues a bai kompletamente di akuerdo ku e demanda di fiskal.
Bron: Extra


text:
Manera tabata di spera, practicamente bispo di Pasco gobierno a anuncia un acuerdo cu e compania CITGO, pa continua delibera riba e reapertura di e refineria, cu actualmente ta ainda propiedad di Valero. Remarcabel ta e entusiasmo y hubilo cu a ser expresa, mientras cu ora bay analisa bon, ta hopi awa mester pasa bay banda di Aruba prome cu e refineria habri, si acaso esey sucede. Kico ta e situacion? A firma un acuerdo pa sigui delibera y concretisa e puntonan cu ta di importancia pa un acuerdo definitivo. Esey kier men cu e documento aki no ta mara ningun di e partidonan ainda. Pero si varios pregunta a surgi.
Ta tende cu CITGO no ta cumpra nada, no ta inverti nada, pero Aruba ta bay haya un refineria, bao di un compania local, 100% propiedad di Pais Aruba, cu ta bay rehabilita y renoba e refineria, pa despues lease esaki cu CITGO. Really? Nos mester bay hinca e pais aki den un aventura cu un refineria cu ningun compania di renombre internacional kier a mishi cun’e? Nos no tin ni un gobierno cu por run un gobierno, anto awor nan ta bay run un refineria? Unda un gobierno, cu tin por lo menos cinco biyon florin di debe, ta bay fia placa pa rehabilita un refineria?
Otro pregunta ta, si awor ta anuncia caba cu esaki ta bay tuma luga, pakico no ta transparente y mustra nos un acuerdo cu Valero, cu ta doño di henter e compleho? Kico ta e detayenan di e acuerdo ey, si acaso e ta existi? Valero ta dispuesto pa entrega tur cos, incluyendo e transshipment y e distribucion di combustibel na Aruba? Y esaki ta bay tuma luga pa un prijs simbolico, of Valero kier mira un prijs comercial pa e empresa? Asina leu cu nos conoce e acuerdonan cu tin, Valero ta obliga pa entrega e tereno limpi, sin refineria. Esaki lo significa cu Valero lo ta liber di cualkier obligacion den futuro pa loke ta limpieza o consecuencia ambiental, a base di e acuerdo aki?
Tur esaki nos no a tende, loke si nos a haya sa ta cu un compania ta dispuesto pa considera bin opera e refineria, si nos haci tur e inversionnan. Pero señores, lo boso referi na e caso di Curaçao cu a hereda un refineria pa un florin, y e ta funcionando ainda. Pero un hende mester tin basta curashi pa compara un refineria completo manera di Curaçao, cu ta produci diesel y gasolin, entre otro, cu e instalacionnan manca di Aruba, cu tin mas di trinta aña sin haci esey. No, no, nan lo bisa, boso no ta comprende; nan ta bin solamente pa traha un ‘upgrader’ di e refineria aki. Of, miho dicho, nos mester bay inverti den transforma e refineria aki den un upgrader pa crudo pisa di Orinoco. Y nan ta bin sigur pa binti aña of mas, segun palabranan di nos Prome Ministro. Pero no ta conoci cu na Venezuela mes nan ta trahando riba construccion di mas upgrader cerca di e luga di explotacion, y esey no ta bay tuma nan binti aña… Pareu nan no mester di e upgrader na Aruba mas, pasobra nan ta uza nan mes upgradernan den cas, nan a keda cla cu nos, toch?
Banda di tur e preguntanan aki, ta remarcabel cu e deal a tuma luga exactamente na e momento cu un persona cu aparentemente tabata instrumental den e contactonan cu CITGO, a cay cera acusa di viola ley Mericano encuanto soborno paga na entre otro empleadonan di CITGO y PDVSA pa haya contractonan grandi di entrega di ekipo y material pa refineria. E persona aki tin propiedad na Aruba y tabata duna alohamento na Hugo Carvajal, busca pa autoridad Mericano pa labamento di placa. Tanto Carvajal como Rincón ta ser mira internacionalmente como personanan clave den e enrikeciendo ilegal di e Chavistanan, cu ta logra saca placa for di Venezuela pa sigura nan futuro pafo di nan mes pais. Na e momentonan aki no ta necesario pa bay specula kico exactamente ta o tabata e relacion di gobierno di Aruba cu Roberto Rincón den e asunto di e refineria aki. Time will tell. Y si acaso e idea tabata cu Rincón lo a bay inverti den e refineria di Aruba, ta duda cu for di prizon na Merca e lo haya e oportunidad pa haci esey. Un eventual condena casi sigur lo hiba tambe na e disolucion di su companianan envolvi, y naturalmente lo ta consehabel pa gobierno di Aruba keda leu di e tipo di hende aki.
Nos ta keda sinembargo cu e sabor amargo di e echo cu cada biaha nos gobernantenan tin un tremendo talento y olfato pa topa y ‘team up’ cu hende di reputacion dudoso, cu supuestamente ta bin como e gran Salvador pa haci nos un tremendo fabor. Nos sa cu e fabornan aki nunca ta pornada, after all nos ta papiando aki di hende di negoshi. Nos lo mira kico lo sali for di e caso na Merca.


text:
El Conejo Malo a yega su restaurant nobo cu su Bugatti sin spera cu un otro auto ta dal e mientras cu e tabata staciona su auto. Bad Bunny ta un artista impagabel , mirando tur e exitonan cu e ta cosechando atrabes di su exitonan musical.
E aña aki e artista ta cu un album “Un verano sin ti “tambe e tin e estreno di e pelicula “Bullet Train cu ta protagonista pa Brad Pitt, awo e artista a dicidi di habri un restaurant na Miami. Bad Bunny a inaugura e restaurant aki e siman cu a pasa cu diferente invitadonan VIP.
Sinembargo cosnan no por keda sin pasa e anochi aki unda cu un otro auto a bay dal Bugatti Chiron Sport color blanco na balor di 3 miyon doller cu tabata para na e entrada di e restaurant na momento cu un otro auto a para su tras y a dal e auto poco poco. E inauguracion di e restaurant Gekko a tuma luga na del Sol unda cu oficialmente e la keda habri door di Bad Buny y su socio David Grutman y esnan di nan famia cu no tabata kier a perde e inauguracion aki tabata presente Backham,Joe Jonas, Karol G, Dj Khaled / lele Pons. Tabata un anochi espectacular unda cu a pasa bon y a celebra e inauguracion.


text:
Ken no ta corda e famoso djucunan cu antes nos tabata haya na e bocanan panort y pariba di Aruba, algun di nos hendenan tabata bisti’e pa suerte, mescos cu boonchi cora cu nos no ta haya mas canto di lama panort di Aruba.
Antes nos hendenan riba Diadomingo of riba un dia liber tabata gusta bay bishita e bocanan panort di Aruba, canando na oria di lama nan tabata haya boonchi cora of djucu. Hopi hende tabata laga un Joyero pasa un rand di oro rond di e djucu of nan ta laga pone nan signo of inicialnan di oro riba e djucu y esaki ta bira un joya hopi bunita cu nan ta bisti’e na un cadena of armband.
Tradicionnan cu a bay perdi, paso ya bo por bisa cu ni djucu y ni boonchi cora no ta wordo haya mas na e bocanan panort di Aruba. Boonchi cora bo ta haya si pero solamente den joyerianan, e famoso boonchi cora cu tur baby tabata bisti como un contra, pa mal wowo, manera nos bieunan tabata bisa pa e criatura no haya hoyada, otro palabra cu casi nos no ta scucha mas.
Sra. Ras cu un baliña cu tres simia djucu aden
Ban aprecia loke nos historia, nos tradicionnan y nos custumbernan, cual hopi a of ta bayendo perdi.
NOS HISTORIA, E storia di Djucu skirbi pa Dufi Kock
A peticion, permitimi duna un splicacion di un mata raro cu a nace aki na Aruba na Anja 1966. Muy probabel cu e tabata e prome mata di djucu cu a nace na Aruba. Tabata Sr. Dominico Ras, di Mabon 13, Brazil, cu a planta un simia den cura di su cas.
Djucu no ta un mata di Aruba. E ta un mata chikito cu varios rama cu ta sali for di e stam, un solo troncon. E nomber di e djucu aki ta Caesalpina Ciliata for di e famia Papilionaceae, un mata di mondi, cu ta rama hopi y popular na Mexico, Caribe y America Central.
E mata ta pari e simia den forma di un balinja cu hopi sumpinja, cu dos simiya aden, esta e djucu. E ta cay abou y riu of awacero ta hibe den lama grandi, Bo por imagina cu un simia riba lama grandi, miles di miya for di tera, cu destiancion dependiendo di e biento y ola, te ora e yega na un continente distacia.
Aki na Aruba, ami mes ta corda, cu bo por a haya e simiya riba e beach na costa parti nort y pariba di nos isla.
Wel, Sr. Dominico Ras tambe a haya simia den luna di November 1966. Ela bin su cas y a dicidi di planta un simia.Siete luna despues, pa su sorpresa y di su famia, e mata a nace, bira gradi y pari simia grandi yen sumpinja.
Dominico Ras cu e mata su mata di Djucu
Ora e simia ta completamente seco, e ta haya un color bruin scur te geel oranje. Loke ta haci e mata aki mas notabel ta cu e simia por wordo lombra bunita y bira un adorno pa armband pa damas y tambe un coi garganta. Tambe joyerianan sa pone adorno di oro nomber of inicial di nomber como recuerdo di Aruba.


text:
SOAW ta duna sosten finansiero pa paña pa skol.
Willemstad – Pa e periodo eskolar nobo, mayornan por risibí sosten finansiero di Ministerio di Desaroyo Soshal, Labor i Bienestar, pa kompra di paña pa skol.
Kobradónan di ònderstant lo risibi pago di sèn pa paña pa skol (kledinggeld) pa aña 2022 den kinsena 16/2022, ku fecha di pago riba promé di ougùstes 2022.
Personanan ku tin un entrada bou di sueldo minimo, por pasa entrante 25 yüli 2022 na e Kas di Bario konserní pa hasi nan petishon.
Ken por bini na remarke pa risibí sèn pa paña pa skol :
– Yu di mayor o tutor ku ta kobra ònderstant òf tin un entrada bou di sueldo minimo.
– Yu, mayor i/o tutor mester ta inskribí den Registro Sivil di Kòrsou.
– Yu di un estranhero ku tin un pèrmit bálido i ta inskribí den Registro Sivil di Korsou.
– Yu ku ta kai bou di lei di skol obligatorio i ta bishita un skol di Fundeshi, skol spesial, SBO, HAVO, VWO – supsidiá dor di gobièrnu (edat entre 4 pa 18 aña).
Kua dokumentonan mester entregá na momentu di un petishon :
- Sédula, reibeweis o pasport bálido di mayor o tutor o e persona outorisá ku ta bin hasi petishon.
- Sédula di yu o papel di òp o buki famia.
- Deklarashon ku e yu ta inskribi na skol (schoolverklaring) aña 2022-2023 si e yu ta riba 18 aña.
- Esnan ku tin un entrada bou di sueldo minimo mester trese e deklarashon di entrada di Inspekshon di Belasting.
- Esnan ku tin un entrada bou di sueldo minimo, si tin kuenta koriente di Maduro & Curiel’s Bank o otro banko nan lokal, mester trese e number di kuenta tambe.
Petishon pa sèn di sosten pa paña di skol (kledinggeld) por ser entregá na e siguiente Kasnan di Bario :
Punda/Banda Ariba – tel : 724-5251
Otrobanda/Banda Abou – tel : 724-5253
Sta Maria – tel : 724-5252
Brievengat – tel : 724-5254
Último dia pa entregá petishon i hasi keho relashoná ku sèn pa paña pa skol ta dia 10 òktober 2022.
Minister di Desaroyo Soshal, Labor i Bienestar
Minister Ruthmilda Larmonie-Cecilia


text:
OPORTUNIDAT PA PUEBLO MIRA MUNDIAL DI LITTLE LEAGUE
MINISTERIO KONSERNÍ ENSEÑANSA, SIENSIA, KULTURA & DEPORTE
OPORTUNIDAT PA PUEBLO MIRA MUNDIAL DI LITTLE LEAGUE
PUBLIKÁ RIBA 26 OUGÙSTÙS 2022
Minister di Deporte sr. Sithree van Heydoorn, ta krea e oportunidat pa pueblo por mira nos selekshon di Little Leaugue den akshon na Banda Ariba, Mei-Mei i Banda Abou
WILLEMSTAD – Kòrsou por mira bèk riba un gran partisipashon di nos selekshon di Little League na e torneo na Williamsport. E selekshon di Little League tin sinku (5) wega gana i un (1) pèrdí. Djasabra awor nos selekshon tin un kompromiso importante kontra Chinese Taipei pa 12:30 di mèrdia.
Den kaso ku nos selekshon gana e wega akí, djadumingu 28 ougùstùs e selekshon lo ta den e gran final di e serie mundial di Little League na Williamsport. E logronan akí di nos hóben peloteronan a lanta entusiasmo serka hinter pueblo di Korsou. Esei ta motibu ku Minister van Heydoorn a krea e oportunidat pa pueblo por wak e wega di djasabra na e siguiente sitionan;
- Sentro di bario Montaña;
- Sentro di bario Brievengat;
- Sentro Multifunshonal na Fuik;
- Parke Himo i Bandera Ruthilio “Rudy” Rooi na Barber;
- P.W.F.C.
Den kaso ku nos selekshon gana i pasa pa e wega di djadumingo lo bolbe duna pueblo e oportunidat pa wak e weganan na e mesun sitionan akí.
Minister di Enseñansa, Siensia, Kultura i Deporte sr. Sithree van Heydoorn ta deseá nos selekshon di Little League tur klase di éksito i ta pidi pueblo di Kòrsou, pa for di distansia nos ban apoyá nos hóben peloteronan. Forma bo grupo i den seno di famia i amigu disfrutá di e partido di beisbòl.
Kòrsou ta grandi!
—
Sithree van Heydoorn
Minister di Enseñansa, Siensia, Kultura i Deporte


text:
Cuatro persona a fayece y casi un docena di persona a keda manda pa hospital despues di un presunto boto di contrabando a bolter frente e costa di San Diego.
Vocero di Departamento di bombero y rescate di San Diego, Monica Muñoz a bisa cu a ricibi informe di un embarcacion cu a bolter cerca di monumento nacional Cabrillo na Point Loma banda di 10:27am.
James Gartland, hefe di salbabida, a bisa cu e boto a dal contra un arrecife y kibra y 30 persona a sali for di e boto. Ora cu nan a yega pa rescate, e boto tabata destroza, segun teniente Rick Romero di San Diego Fire Rescue.
Tabatin 30 persona den barco, incluyendo tres persona cu a fayece. Mayoria a yega e costa pa nan cuenta pero seis persona a keda rescata for di awa despues di cu coriente lo saca nan di lama.
“Nos obhetivo tabata pa rescata tur locual nos tabata por”, el a bisa. E departamento di bombero y rescate di San Diego a bisa cu for di nan perspectiva ta trata di un embarccion di contrabando cu ta introduci ilegalnan pa inmigrante na Merca, asina a indica Jeff Stephenson, supervisor y agente di polis frontera na sector di San Diego.
Ta kere cu e persona cu tabata opera e barco ta abou di custodia. E polis fronterisa a anuncia cu lo reinforsa e operacion di vigilancia pa por controla y baha e contrabandistanan.
Stephenson a bisa cu tin un aumento di 92% na detencion maritimo di contrabando den comparacion cu aña anterior. E 21 persona ta inclui 15 hende homber y 6 hende muhe cu ta ciudadano di mexicano sin status legal pa drenta Merca. E dos presunto contrabandista lo enfrenta cargo federal.


text:
Logopedia ta e disciplina cu ta compronde e procesonan di e comunicacion humano y e trastornonan cu ta relaciona cu ne.
Logopedista ta uza e conocemento di tecnica y medionan pa preveni, evalua y trata e trastorno y desordennan di comunicacion.
Logopedia ta interveni den tur etapa di bida di un hende; for di baby /infante cu necesidad di stimulacion trempan, te hasta alteracion/desorden/problema di comunicacion den adolescente, adulto y hende grandi.
Logopedia tin como meta mehora e funcionnan di habla y lenguahe, optimalisa e capacidad di e mucha/cliente pa comunica y logra realisa funcionnan pre-fonica manera (chupa, guli, morde y kauw) mehorando asina e calidad di nan bida.
Logopedia tambe ta brinda orientacion y guia pa mayor por stimula e lenguahe y comunicacion di nan yiu.
S.V.G.A. ta conta cu 1 logopedista cu ta brinda e apoyo na maestro(a) y guia y tambe duna terapia na e clientenan cu tin e necesidad riba e tereno aki. Tambe e logopedista ta duna conseho na mayor con pa stimula e cliente riba e tereno specifico aki.


text:
‘Siman di Menos Salo’ en conexion cu Dia di Presion Halto
Dia Mundial di presion halto ta wordo celebra tur aña dia 17 di mei. Meta di esaki ta pa pone atencion di publico riba importancia di prevencion y complicacion di un presion mucho halto. Tur aña ta scohe un tema cu lo dedica atencion na dje. E tema di e aña aki ta: ‘Sa kico bo presion di sanger ta’ (know your numbers). Segun stadisticanan, aproximadamente cada 3 den 10 persona ta sufri di presion halto mundialmente. Esaki kiermeen cu mas of menos 1.8 billion di hende ta sufri di e condicion aki y e factor mas sorprendente ta cu 50% di e personanan aki no sa cu nan tin presion halto of nan no ta tuma accion pa controla esaki. E cifranan di Aruba no ta mucho diferente: 1 di cada 2 hende homber tin presion halto y 1 den cada 3 hende muher. Pa e motibo aki IBiSA conhuntamente cu SVB, AZV, WGK, Departamento di Salud, y Fundacion CVA a uni forsa y ta bin cu diferente actividad pa e siman aki. A batisa e siman di dia 17 pa dia 23 di mei cu e nomber: Siman di Menos Salo’. Di e forma aki nos ta manda e mensahe pa check presion di sanger y prepara cuminda cu menos salo. Actividadnan planea pa celebracion di ‘Siman di Menos Salo’ ta: Dianan 17 y 18 di mei di 1:00 pm y 5:00 pm: check bo presion di sanger gratis na e booth di WGK na e Feria di Vivienda di FCCA na Renaissance Convention Center. Dia 18 di mei pa 6:30 am: caminata di Gillette 5K. Dia 19 di mei di 9:00 pa 11:00 di mainta: programa di Nos Mainta na Tele Aruba completamente den cuadra di Presion Halto. Dia 23 di mei di 9:00 am pa 12:00 di merdia: haya informacion y check bo presion di sanger gratis den hall di ImSan. Programa di Bus di Salud en conexion cu e ‘Siman di Menos Salo’ ta riba e siguiente fechanan for di 8’or di mainta pa 3’or di atardi: Dia 19 di mei na parada di Arubus San Nicolas. Dia 20 di mei na Winter Garden Savaneta. Dia 21 di mei riba parkeerplaats di WGK/CMB Bank na Sta. Cruz. Dia 22 di mei na Centro di Bario Noord. Dia 23 di mei na Centro di Bario Playa Pabou. IBiSA ta invita henter pueblo di Aruba pa haci bon uzo di e oportunidad aki.


text:
Diaranson mainta a drenta informe di cu un mucha 2 aña a keda sera den auto na Save More na Boegoeroei, mesora a dirigi un patruya na e sitio. Na yegada di e patruya a bin compronde cu e dama chauffeur pa ekibocacion a lubida di coy e yabi y a baha pa bay pasa rond pa tuma e baby pero ela ripara cu e yabi a keda sera den e auto y tur porta a keda na lock y e baby ta asthmatico pesey mesora ela pidi polis destrui e bentana di auto pa libera e baby. Pa tur seguridad a pidi pa ambulans bin controla e baby. Na yegada di e ambulans a controla e baby y a afirma cu e baby ta ok pero toch pa keda vigile.
1 thought on “Polis a kibra bentana di auto pa rescata mucha di 2 aña sera den auto”
-
Semper corda saca e jabi di switch prome cu baha di auto.


text:
Oranjestad-Dia 28 april e organisacion di ILO (International Labor Organization) ta considera e fecha aki como e dia di “Safety & Health at Work”. Y e anja aki mi lo kier a pone extra antencion pa cu e fecha aki, como cu Aruba falta hopi ainda pa hasi pa loke ta trata e asunto aki. Tene na cuenta cu 1 di mei (dia di labor), ta bai man den man cu e fecha aki. Dus no solamente seguridad di un trabou, pero tambe seguridad na pia di trabou.
Desde 2004 e departamento di DTI a saca un rapport unda ta mustra bon cla cu nos leynan di “Safety” ta hopi anticua, y no ta pas mas pe temponan aki, esta e “Veiligheidsverordering y –besluiten”, cu mester bin un revicion pronto of te hasta cambianan. Internatiolmente Aruba ta kedando atras pa loke ta trata e leynan aki. Ta loke cu ILO 155 tambe ta mustra. Pero despues di 1 decada si no ta mas, nada concreto ainda. Y esaki sigur ta di lamenta.
SVb na 2007 a cuminsa traha riba un asina yama “voorstel arbeidsomstandigheden wetgeving”, cu na 2010 ainda tawata un concepto y version 4. Berdad cu no por copy/paste e leinan di Hulanda of Merca sin mas, pero di 2004 pa 2014 mester por a bin cu algo pa ehucuta.
Den tur e rapportnan aki tin segurencianan valioso pa considera. Na banda di e rapportnan aki, tawatin tambe differente conferencia riba e tema aki, caminda mas sugerencia y sigur promesanan a bin dilanti, pero ta te eynan ela keda tambe.
Na 2011 parlamentario D. Rasmijn, despues di a mira un stellagi den mal estado y personanan laborando “unsafe” ariba esaki na e edificio di parlamento mes, a bin cu un bon iniciativa. Esta di a lanta un commicion “werkveiligheid” pa pone atencion riba e asunto aki. Lamentabelmente e commicion tawata pa 6 luna so, y den e corto tempo aki no a logra caba e trabou. Di esaki un punto valioso si a bin sali afor, esta cu un minister a hasi e promesa di bai duna atencion na e tema aki. Esaki tawata un segurencia den un di e rapportnan, cu ta pa e Ministerio di Labor coordina esaki. Gobierno a cambia y un minister nobo a tuma e cartera over. Mi ta spera cu ta dunando atencion na esaki, y cu e no lo wordo hinca den lachi pa otro 10 anja mas. E problematica di zonido duro, asbest y hopi otro cosnan mas ta cuminsa aki, unda cu e nos leynan ta anticua, y no mas adecua pe tempo aki.
“Safety & Health at Work” ta di sumo importancia pa tur cu ta labora. Y mester tene esaki bon na cuenta, sigur ora dia tras di dia accidentenan ta pasando na pia di trabou, cu simpelmente por a wordo evita si tin bon leynan di “safety”.
Un dicho bon conoci ta: “SAFETY FIRST”, but how first is the safety in Aruba?


text:
Nos tin un lista positivo. Esaki ta e lista di remedi cu ta bisa e dunadonan di cuido cua remedinan AZV ta cubri pa bo. E ta un lista amplio y pa cual bo mester tin conocemento di remedi pa compronde esaki. E lista di remedi ta menciona e.o. e nomber di e remedi, e substancianan den dje, e formato (likido, pildo of crema), e cantidad y mucho mas.
Farmaterapeutico
Den prome instante AZV ta wak si e remedi ta un bon remedi (farmaterapeutico) y na di dos luga ta wak e prijs di e remedi (eficiente, bon prijs). Bo dokter di cas y specialista tin informacion tocante cua remedi nos ta cubri. Den caso cu bo dokter di cas of specialista no tin e informacion, semper e por yama nos pa consulta. Igualmente, ora un botica haya bo receta, e mester por lesa esaki bon y den caso cu tin cualkier pregunta, e tambe por comunica directo cu bo dokter di cas of specialista.
Meta
E meta semper ta pa salvaguardia e salud di abo como pashent. Tur dunado di cuido ta percura pa monitoria bon e combinacion di remedi cu bo ta uza.


text:
Historia di Aruba, 1964
Fuente: Coleccion di Dufi Kock
Un pareha mericano a keda asina encanta cu un e hobencito arubiano di fam Simmons, cu nan a dicidi di adopt’e y hib’e bay biba na Merca pa asina e por haya un mihor porvenir, esaki a sosode na Oktober di aña 1964.
Un businessman mericano di fam Riback, for di e prome biaha cu ela bishita Aruba na aña 1961, a keda asina encanta cu Aruba, cu frecuentemente e tabata bishita Aruba. Durante un di su biahenan ela conoce dos ruman hoben, kende a demostra nan amabilidad grandi na Sr Harry Riback. E dos hobennan aki a hiba Sr. Riback riba un tour, manera un guia professional, na tur e lugarnan cu nan a pasa cu Sr. Riback, nan tabata splik’e of cont’e algo di e lugarnan aki.
E dos hobennan aki tabata forma parti di un famia Simmons cu aparentemente lo tabata biba den area of na Santa Cruz. Harry Riback a haya hopi aprecio pa e criaturanan aki y mirando cuanto trabou e mama di e muchanan aki tabata pasa pa cria su yiunan, Harry a tuma un decision y a duna e mama un proposicion.
Ora Harry Riback a regresa Merca, di biaha ela papia cu su señora y su señora mesora a bay di acuerdo pa nan cuminsa cu e proceso oficial di adoptacion, ya cu e mama di e hobencito tabata di acuerdo caba cu e adoptacion.
Mesora a cuminsa cu e corespondencianan pa asina por inicia cu e proceso oficial di adoptacion. E pareha a ricibi tur cooperacion di parti Censo y Gobierno di Aruba.
Riba Dialuna 25 di oktober 1964, den presencia di Hues aki na Aruba, James Simmons di apenas 9 aña di edad a wordo oficialmente adopta pa Sr. y Sra. Riback. Sr Riback tabata sinti’e hopi orguyoso y a priminti di duna James tur e cuido y yudanza cu ta na su alcanse.
E tabata un sacrificio hopi grandi pa James su mama, ora ela ricibi e oportunidad aki. Harry Riback y su señora a priminti cu nan lo haci tur lo posibel pa brinda e hobencito James Simmons un oportunidad brillante. E tempo ey y mucho menos awendia, oportunidadnan asina no tabata algo cu ta toca tur dia na porta di famianan den hopi necesidad.
Sr. Riback despues di a ricibi su yiu adoptivo a laga sa cu prome cos cu elo haci ta inscrbi James na un bon scol y pone sinti cu e ta realmente na cas, tambe cu un dia mama di James lo por ta orguyoso di e gran sacrificio cu ela haci pa duna su yiu stima un miho porvenir.
Na aeropuerto di Aruba riba diaranson 28 di Oktober 1964, James a despedi di su famia biologico na Aruba. James semper tabata scucha tur dia e avionnan pasa, pero e dia aki ela experiencia berdaderamente kiko ta bula den un avion. James despues di a despedi di su querido famia na Aruba a subi den avion cu su mayornan nobo, rumbo pa New Jersey, pa su hogar nobo.
Antes algo asina tabata di gradici e famia cu a adopta e mucha aki y tabata duna e mama cu ta keda tras un admiracion enorme, mirando e probresa cu e famia lo tabata bibando aden, e mama ta scoge pa duna un di su yiunan un oportunidad di grandi di progresa.
Ken e James Simmons aki ta pa nos di Arubanative.com no ta conoci, nos a haya e informacion aki danki na Dufi Kock cu tin un coleccion di e antiguo corant Arubiano “Observador” warda.
Esaki a wordo publica dia 30 di oktober 1964.
Nos lo aprecia pa haya mas informacion di James Simmons, si e tin famia na Aruba ainda, con a sigui cu James Simmons y si e ta na bida, con ela progresa, ken e ta awendia. Un mucha door di ta asina amabel y bon mucha a haya un oportunidad di su bida.
SI James of un familiar di dje lo por comunica cu nos pa nos por combersa cune y haya sa mas. Por email nos na info@arubanative.com


text:
Djaweps 1 di yüli hende muhé na estado por haña informashon tokante bakunashon kontra corona na Kompleho Deportivo Jorge Nicolaas. Nan por pasa angua tambe si nan ta deseá esaki. Por haña informashon òf pasa angua sin sita di 09:00 – 14:00 or. Hende muhé ku ta duna pechu òf ku tin deseo pa haña yu, por hasi pregunta tokante uso di e bakuna. Pa algun tempu kaba departamento di Salubridat Públiko ta konsehá hende muhé na estado pa bai bakuná.
Hende muhé na estado tin un chèns mas grandi pa bira gravemente malu di e vírùs di corona kompará ku hende muhé ku no ta na estado. Na Merka 90.000 hende muhé na estado a pasa angua kontra corona ku entre otro e bakuna di Pfizer. No a registrá ningun efekto sekundario serio, asina Instituto di Reino pa Salubridat Públiko i Medio ambiente, RIVM, ta informá riba su wèpsait.
Mamanan ku ta duna pechu, tin ora ta duda si ta bon pa bai pasa angua kontra corona. Nan tin miedu ku via lechi di pechu e bakuna ta bai den kurpa di e beibi. Te ku awor no tin indikashon ku e bakuna ta bai den lechi di pechu, òf ku e beibi ta hañ’é via lechi di pechu.
Hende muhé na estado i hende muhé ku no ta na estado por bini sin sita pa hasi pregunta. Por ehèmpel tokante siguridat di e bakuna i tokante e bakuna i fertilidat serka hende hòmber i hende muhé. Un dòkter i un partera ta presente na Kompleho Deportivo Jorge Nicolaas pa kontestá pregunta.


text:
Gosa di un estadia seif na Boneiru
Bon Biní na Boneiru!
Te ainda Boneiru tabatin suèrtè ku nos no tabatin un brote grandi di COVID-19 ku a dura largu. Esaki ta pasobra nos a tuma medida. I pasobra nos a hasi difísil pa hende for di otro pais por bini Boneiru. Pa nos esaki tabata hopi importante. Boneiru ta un komunidat chikitu i kuido ta limitá. Awor ku fronteranan a habri atrobe, nos ta pidi bo kariñosamente i enfátikamente pa yuda nos tene e vírùs di corona bou di kontròl na Boneiru. Danki pa bo koperashon. Nos ta deseá bo un estadia plasentero i seif na nos dushi isla.
Promé ku bo bai biaha
Pa e
kondishonnan aktual pa biaha pa Boneiru, konsultá https://www.bonairecrisis.com/pap/biaha-pa-boneiru/.
Bo tin keho ku por indiká ku bo tin COVID-19, manera:
- Tosamentu
- Fèrkout di nanishi
- Kentura (38˚ òf mas)
- Sinti benout
- Bo no por hole i/òf sinti smak mas
- Doló di garganta
Keda paden i yama 0800 0800, tambe si e kehonan ta hopi leve.
Tene bo mes semper na e reglanan básiko:
Mantené minimalmente 1,5 meter di distansia
Evitá kaminda tin hopi hende
Nister i tosa den bo èlebog
Laba bo mannan regularmente
No mishi ku bo wowo, nanishi òf boka
Registrashon i chekeo di salú
Tene kuenta ku na sierto lugá ta pidi bo pa registrá i hasi un chekeo di salú.
Medidanan lokal
Wak riba www.bonairecrisis.com pa último informashon tokante e medidanan di COVID-19 na Boneiru. Protehá bo mes i otro hende!
Tene kuenta ku e echo ku ta bo mes tin ku paga e gastunan èkstra si durante bo estadia bo tin ku bai den karentena, si tin un lockdown òf si bo keda infektá ku e vírùs di corona.


text:
Anochi di Contamento di Cuenta
Oranjestad – Fundacion Lanta Papiamento (FLP) hunto cu Comision Aña di Papiamento lo ofrece un anochi ameno cu un programa di contamento di cuenta. E anochi aki ta forma parti di un ciclo cu FLP ta presentando na diferente Centro di Bario rond di Aruba y cu repetidamente a haya un acogida yen di entusiasmo.
Fundacion Lanta Papiamento (FLP) a lanta cuater aña pasa, na luna di mei 2009, cu e obhetivo fundamental pa conscientisa nos pueblo tocante e identidad y e balor di nos lenga Papiamento. Den su trayectoria cortico, pero consciente y dirigi riba e obhetivo ey, FLP a desplega un variedad di evento y actividad cultural cu ta abarca, entre otro, investigacion y informacion linguistico, acto di homenahe, concurso ortografico y charla linguistico y literario.
Recientemente, dia 21 di februari, FLP a organisa conhuntamente cu Biblioteca Nacional Aruba (BNA), como celebracion di Dia Internacional di Idioma Materno proclama pa UNESCO, un anochi cultural memorabel. Na e ocasion ey Pedro R. Velásquez a haci un reflexion critico tocante e subsistencia y e apreciacion di Papiamento na Aruba y Ramon Todd Dandaré a duna di conoce, den un enfoke historico y un presentacion interactivo, e tres textonan skirbi mas bieu di Papiamento te aworaki.
E publico numeroso cu a haci acto di presencia tabata sumamente participativo y a duna muestra di un gran interes pa e temanan trata. Y den otro sentido tambe publico a expresa se aprecio pa e esfuersonan y e gestionnan cu FLP ta realisando.
E siguiente actividad cultural cu FLP – hunto cu Comision Aña di Papiamento – lo ofrece e siman aki ta un anochi ameno cu un programa di contamento di cuenta. Na e ocasion aki e programa ta inclui diferente autor y contado di cuenta conoci y tambe algun sorpresa talentoso.
E anochi aki lo tin tambe entretenemento musical na encargo di nos conocido mandolinista Tino Ruiz.
Fundacion Lanta Papiamento ta invita pueblo di Aruba cordialmente pa acudi na e anochi cultural aki cu lo tuma luga na Club Don Bosco na Noord, diasabra dia 13 di april, for di 7.30 or y te 10.30 or.
Tambe FLP kier trece cortesmente bou di atencion di pueblo di Aruba cu – den cuadro di nos Aña di Papiamento – FLP tin un serie di actividad y evento cultural, di caracter tanto teoretico como practico, proyecta pa e aña aki, cu FLP lo anuncia na su debido tempo.
ContactScroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
Pronóstiko di tempu pa Kòrsou i bisindario bálido te djamars mainta 06:00 o.l., 6 di sèptèmber 2022.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 6 di sèptèmber 2022.
Kompilá: djaluna 5 di sèptèmber 2022, 05:00 o.l. (09:00 UTC).
KÓDIGO HEL: UN MENSAHE DI PREKOUSHON TA NA VIGOR
Tempu: Levemente nublá, seku i kalor.
Temperatura máksimo lo alkansá 35ºC i temperatura mínimo 28ºC.
Solo ta sali 06:25 i ta baha 18:43 o.l.
Bientu: For di un direkshon sùit i lo bira gradualmente mas ost durante di dia i lo ta suak te moderá, forsa 2 te 4 (7 te 30 km/ora, 4 te 16 nudo). De bes en kuando un poko mas fuerte den ráfaga; forsa 5 (31 te 39 km/ora, 17 te 21 nudo).
Situashon general:Stabilidat atmosfériko ku un fluho di airu relativamente mas seku lo sigui limitá desaroyo di nubianan na nivel abou. Pa e motibu aki, un tempu seku lo sigui prevalesé riba Kòrsou. E kondishon di bientu lo sigui suak te moderá den nos region i for di un direkshon bastante sùit debí na Tormenta Earl ku ta move nort di laman Karibe.
Kondishon di laman: Por lo general trankil ku altura di olanan serka di 1 meter (3 pia).
Sistemanan tropikal signifikante: Tormenta tropikal Earl ta situá awe mainta nort di islanan virgenes i ta move poko poko den un direkshon praktikamente nort riba oséano Atlántiko Nort. E sistema tropikal aki no ta forma un menasa pa Kòrsou.
Fenómeno spesial: Ningun.
Perspektiva te djárason mainta: No ta antisipá nubianan signifikante den nos region i un tempu seku i kalor lo keda prevalesé.
Meteorólogo: Correa.


text:
30 di aprel
30 di aprel ta e di 120 dia di aña (121 den un schrikkeljaar) riba e kalènder gregoriano. Ta resta 245 dia pa sera e aña.
A sosodéEditá
- 1974 - Koningin Julianabrug na Kòrsou ta wordu inougurá ofisialmente.
- 1980 - Abdikashon di Reina Juliana i inougurashon di Reina Beatrix na Nieuwe Kerk na Amsterdam ta bin ku disturbionan.
- 1984 - Na Colombia e minister di Hustisia, Rodrigo Lara, ta wordu asesiná dor di kompinchinan di e Pablo Escobar, hefe di e kartel di droga di Medellín.
- 2009 - Bishita di Reina Beatrix na Apeldoorn ta wordu pará despues di un asalto ku ta kosta bida di ocho persona, incluso e malechor.
- 2013 - Abdikashon di Reina Beatrix i inougurashon di su yu homber Rei Willem-Alexander.
A naseEditá
- 1939 - Pieter van Vollenhoven, kasá di prinsesa Margarita di Hulanda
A fayeseEditá
- 1945 - Eva Braun (33), kasa di Adolf Hitler
- 1945 - Adolf Hitler (56), politiko i diktador aleman
- 2008 - Juancho Evertsz (85), politiko i premier di Antias Hulandes (1973-1977)
A selebrá/konmemoráEditá
- Hulanda - Dia di la Reina tabata wordu selebra den Reino Hulandes riba e fecha aki desde aña 1891 te cu 2013
- Boneiru - Dia di Rincon
- Sint Maarten - Dia di Karnaval


text:
relato di prensa 28 di mart 2021
E proyekto komparashon di preis ta tin komo tarea pa kompará mensualmente e preisnan di e makutu básiko na 15 super-i minimerkado. E super-i minimerkadonan aki a koperá boluntariamente ku e proyekto aki. Ultimo lunanan sinembargo mas i mas super-i minimerkado no tabata dispuesto mas pa partisipá boluntariamente na e proyekto komparashon di preis. A sobra muchu tiki super-i minimerkado pa logra meta di e proyekto aki. Komo tal a para e proyekto komparashon di preis.
Unkobon ta konsultando ku OLB i ku e ministerio pa asuntonan ekonómiko i klima en torno e lei di preis BES pa asina tene e makutu di produktonan básiko pagabel.


text:
Reconoci pa su excelencia den artesania y estilo contemporaneo, un colaboracion unico entre Freya Rose y e cas di diseño britanico Bertie Valentine, ta proporciona un enfoke eminentemente personalisa pa e diseño di calidad. Freya Rose ta un couturier di sapato aclama na Gran Britania, cu popularidad na ambos banda di Atlantico y admiradornan manera Kate Moss, Olivia Palermo y Naomi Scott.
Su filosofía ta crea coleccionnan unico cu ta incorpora su conocimento di joyeria fini; sapato y acesorio luhoso cu joyanan cu ta utiliza materialnan precioso. E colaboracion emocionante cu e marca britanico Bertie Valentine London, funda pa Hester Mortimer, ta presenta adornonan personalisa pinta na man riba e famoso acesorionan di Freya Rose.
E diseñonan ta crea un complemento personalisa pa e novianan riba dia di nan casamento y pa otro numeroso celebracion- y eventonan. Cu un caracter di diseño similar, ambos marca ta focus riba calidad incomparabel y amor pa e producto. E talentoso ekipo di Bertie Valentine ta personalisa maraviyosamente y pinta na man cualkier solicitud romantico con su estilo distintivo y innovador.


text:
Su Mahestad Rey Willem-Alexander Claus George Ferdinand a nace dia 27 april 1967 na Het Academisch Ziekenhuis Utrecht como yiu mayor di Prinses Beatrix y Prins Claus. Dia 30 di april 2013 tabata un cambio importante pa Prins Willem Alexander, door cu el a sigui su mama, Reina Beatrix, como e prome Rey di e Reino Hulandes, despues di un dinastia di hende muher como hefe di estado. Asina cu e aña aki e ta cumpli su di cinco aniversario como Rey.
E aña aki e Famia Real ta bishita e ciudad di Groningen pa celebra ‘’Koningsdag’’ memey di e habitantenan. Esaki ta un tradicion cu Rey Willem-Alexander a mantene, pero si cu algun adaptacion. Naturalmente Reina Máxima ta hunto cu e Rey na e celebracion importante aki.
E pareha tin 16 aña casa y un cos nos no por nenga y ta obvio, cu e pareha real aki ta radia e amor y e felicidad cu nan ta sinti pa otro. Prueba di esaki ta e infinito momentonan capta, unda ta mustra e pareha ta cana contento brasa, cu un hari realmente contagioso y ta disfrutando cu nan tres yiunan, Princesa heredera Catharina-Amalia, Princesa Alexia y Princesa Ariane. E pareha real a scoge pa e crianza di e princesanan ta mas tanto priva posibel, pa di e forma aki nan por tin un infancia y hubentud trankilo y parecido na e muchanan di nan mesun edad. Simplemente nan ta un pareha, cu ta refleha e amor pa otro, cu cada bes ta mas profundo y dibertido, segun cu e añanan ta transcuri.
Fotografia: RVD – Erwin Olaf


text:
K'ribe ta lansa .."Mi tambe tin'e..."
K’RIBE ta presentá su kansion titulá “Mi Tambe Tin’é” kantá pa Yumarya Grijt i Carls Manuel. Mi tambe tin’é ta e propio Ritmo Kombiná ku a ser produsí pa e konosido i gran Musiko Angelo “Borrel” Dopwell i kompositá pa Miyolou “Adriana” Sleur, kual ta hasi su debut komo Kompositora den nos Farándula.
K’ribe ta un Lively LatinCaribbean band ku a kaba di hasi 4 aña di exsistensia, di kual 3,5 na Hulanda i for di oktober establesé na Korsou. Ultimo lunan’nan por a presensiá K’RIBE den differente aktividatnan na e luganan konosí manera Tutu Tango, Kandela Lounge i De Heeren. Tambe K’RIBE a marka historia komo un banda nobo den festival di Tumba 2017, debutando ku 4 komposishon i klasifikando 2 di nan den e miho 30 nan. Aktualmente K’RIBE ta den studio pa kaba ku su produkshon, pero spera pronto e fechanan pa por bin baila i gosa di K’RIBE su variashon di músika. Ku positivismo dilanti nos a traha e kansion aki spesialmente pa nos Ladiesnan ku por bisa: “Mi Tambe Tin’é”


text:
Esaki ta un reto cu tur hende na Aruba tin ora di planta nan matanan di berdura. Aruba su lagadishi tin apetit pa blachinan di mata di berdura y nan ta haci tur loke por pa logra nan meta. Pa combati nan tin hende ta traha un sopi di promente cu cayenne pepper y basha esaki riba e tera rond di e matanan y spuit rond di e pochinan di mata.
E promente cu e cayenne pepper ta manda un holo fuerte cu e lagadishinan no gusta. Tambe si bo colga algun CD bieu pa nan draai rond of riba e matanan ta yuda. E CD ta move hopi y ta manda un rayo di claridad cu ta spanta e lagadishinan. Pone casca di webo sin laba tambe ta yuda, pone nan rond di e matanan den e pochi y algun pafo, lagadishi no ta gusta e holo.


text:
WILLEMSTAD — Despues di hopi aña CSB ta start kampionato hubenil den luna di mart i pa terminá esaki den luna di mei. E akshon aki ta pa desaroyá nos hungadónan ku a kaba den liga Soraida Juliana den un liga di ku ta pertenesé hungadónan di mes un edat. Di e manera aki a eliminá ku hungadónan ta Sali for di Liga Sorida Juliana i bai hunga dirèkt den AA of klase A ku e konsekuensia ku nan ta falta nèt un parti di nan desaroyo promé ku nan dal e último stap pa hunga den nos liga máksimo.
Tur esakinan danki na e kooperashon i e trabou konhunto ku CLLS presidí pa sr. Cecil Garcia. E aña aki 6 ekipo lo kompetí den e kampionato Big/hubenil ku ta:
- Kanga/Youngstars
- Starosa/Starosa Angels 1
- Buenavista/Pichingolo
- Souax/Eagles 1
- Starosa/Starosa Angels 2
- Souax/Eagles 2
Djasabra i djadumingu tabatin e promé 2 weganan. Den e wega di djasabra e ekipo fuerte di Starosa/Starosa angels Vanddis a gana e ekipo di Buenavista MCB/Pichingolo ku skor di 15 pa 0 . Pa Starosa picher ganador a resultá Lyuska v/h Kruys i miho na bate Sandeline Reina di 1-1. Pa Buenavista/Pichingolo picher pèrdèdó Trishantely Alexandre i mihó na bate a resultá Anais Piar di 2-2.
Den e wega di djadumingu e ekipo di Buenavista MCB/Pichingolo ta gana e ekipo di Souax Persio Uniformes/Eagles 2 ku skor di 22 pa 4. Pa . Pa Buenavista/Pichingolo picher ganadó tabata Trishantely Alexandre i mihó na bate a resultá Manoriene Semeleer di 4-3. Pa Souax/Eagles 2 picher pèrdèdó a resultá Mahanaim Espinoza i mihó bate a resultá Soraida Leito di 1-1.
Danki spesial ta bai pa umpirenan Raymond Zurka, Alan Koolmayer, Norwin Moesqiet i tambe skorernan Minshenou Torregrossa i Merrien Martis ku tabata e ofisialnan di weganan big/hubenil MCB wikènt tras di lomba. Mester apuntá ku den e kategoria hubenil aki tur ofisialnan lo koperá di un forma boluntario pa e muchanan.


text:
Oranjestad-Minister Otmar Oduber a duna di conoce cu siman pasa a inicia e trabounan pa instala e sistema di iluminacion di zebrapad na e skina di Southbeach Mall na Palm Beach y e siman aki e lo ta funcionando. Di e forma aki lo aumenta seguridad pa tanto local como turista cu ta cruza e caya aki tur dia. Ademas e ta eleva e calidad di Producto Aruba.
Minister Oduber a duna di conoce cu e proyecto aki cu ta wordo financia dor di Tourism Product Enhancement Fund (TPEF), esta e fondo pa mehoracion di Producto Aruba y a wordo haci conhuntamente cu Ministerio di Husticia y Ministerio di Infrastructura. Den e cuadro aki el a gradici DOW y Cuerpo Policial pa nan input pa por a logra pone e iluminacion na ya caba diferente zebrapad. E proyecto aki ta wordo instala pa e compania All-In Energery N.V.
Mas aleu Minister di Turismo ta bisa cu e proyecto aki a wordo realiza pasobra kier pa nos producto ta uno cu ta impresiona e turistanan tur dia y cu ta crea un sentido di seguridad mas amplio cu ta posibel.
E sistemanan nobo di iluminacion di zebrapad a wordo ubica ya caba dilanti Parlamento, dilanti Bestuurskantoor, dilanti Arubus banda di waf y dilanti Royal Plaza y awor Palm Beach tambe por conta cu uno.
E mandatario a bisa cu pa mayoria e luznan aki riba e zebrapad y riba e borchinan ta trece un alerta for di leu unda cu e autonan ta baha velocidad for di un distancia pasobra nan ta wak luz blanco riba caya y ta wak e borchinan cu luznan oranje ta cende paga indicando cu nan ta yegando na un zebrapad.
Finalizando, Minister Otmar Oduber a expresa cu esaki ta trata di un proyecto cu no solamente ta enfoca riba seguridad, pero tambe ta mustra cu Aruba ta bayendo riba e caminda di mehora e nivel caminda e espectativanan di nos bishitantenan por wordo surpasa.
Minister Otmar Oduber Sistema di iluminacion di zebrapad na Palm Beach lo ta funcionando e siman aki E lo yuda aumenta seguridad y ta eleva calidad di Producto ArubaPosted: May 26, 2014 in Noticiero 94
Oranjestad-Minister Otmar Oduber a duna di conoce cu siman pasa a inicia e trabounan pa instala e sistema di iluminacion di zebrapad na e skina di Southbeach Mall na Palm Beach y e siman aki e lo ta funcionando. Di e forma aki lo aumenta seguridad pa tanto local como turista cu ta cruza e caya aki tur dia. Ademas e ta eleva e calidad di Producto Aruba.


text:
E negoshi di moda di Victoria Beckham a acumula un perdida total di mas di £ 46 miyon, mientras cu e auditornan ya a adverti di tin basta duda riba e capacidad di e empresa pa sigui funciona. For di e cuentanan na e principio di e luna aki, e auditoran a adverti riba nan duda. Mrs Beckham a registra perdida di £11,8 miyon 2019 y £ 12,3 miyon na 2018. E auditornan a bisa cu e empresa mester di e apoyo financiero continuo di e accionistanan.
Victoria Beckham (46) a lansa su marca na 2008 cu un coleccion chikito di shimis. El a crece cu un variedad grandi ofreciendo jacket, sapato y acesorio. Luna pasa a sali na cla cu tanto Victoria y su casa David Beckham a paga nan mes un suma di £ 40,000 pa dia danki e ganashinan obteni di David su compania, DB Ventures. E negoshi di moda di Victoria Beckham ta esun cu ta enfrentando un futuro dudoso despues di a acumula perdidanan total di mas di £ 46 miyon desde su lansmento.
Mientras e publicistanan di e ex-Spice Girl ta purba di duna un briyo positivo na e cifranan, e accountants a bisa cu e empresa mester e apoyo financiero continuo di e accionistanan pa sigui funciona. “E situacion of condicion ta indica cu ta existi un incertidumbre material, cu por genera duda significativo riba di e compañía su continuidad”, e accountants a skirbi. E amigonan di e strea ta bisa cu e ta determina pa continua cu su empresa, a pesar cu e criticonan a califica esaki como un proyecto vanidoso.


text:
Roots Palmera ta un banda cu integrantenan Rubiano biba na Hulanda. Desde nan inicio anja pasa Roots Palmera a forma e banda pa asina por integra differente zonido Caribense den nan musica. Esaki a resulta den un acojida grandi, tresiendo nan zonido Caribense dilanti different publico na Hulanda. Den nan musica bo por scucha influencianan di Reggae, Soca, Zouk, Dancehall y Rock cual ta asegura un “feel good vibe”. Single release “Tell Me” Den nan ultimo producshon Roots Palmera a produci un cancion hunto cu Micheal Lampe. Esaki ta un producshon cu Aruba henter por ta orguyoso di dje y cu Aruba henter por identifica nan mes cune. E cancion yama “Tell Me” y bo lo por disfruta di e influencia Caribense den dje. E cancion ta online gratis disponibel pa e pueblo henter por scucha. Support boso yui nan di tera, scucha e cancion y laga Roots Palmera sa si esaki a cai na boso agrado. Caribbean tour Aruba & Curacao 2016 Pa esnan cu ta puntra nan mes ta ki dia e yui nan di tera ta regresa nan isla pa asina toka na Aruba
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Mangazina di Rei
Haltu riba un serito den naturalesa spesial i un entorno kaminda tempu a para ketu, di e region di Rincon tin un edifisio blanku grandi. Den siglo diesnuebe gobièrnu hulandes tabata usa ‘Mangazina di Rei’ pa almasená ransun pa e katibunan di gobièrnu. El a hunga un papel importante tambe den e area ku e tempu ei nan tabata yama ‘landstuinen ten Oosten’.
Awendia ta usa e mangazina pa konservá rikesa kultural boneriano pa generashonnan aktual i den futuro ku metanan di estudio, edukashon i plaser.
Den nos filosofia, kultura ta bo manera di biba, atendé asuntunan i nivel di desaroyo. E manera di biba boneriano ta karakterisá su mes pa e entusiasmo pa biba, spiritu emprendedor, kordialidat i rèspèt pa naturalesa.
Boneiru ta den pleno desaroyo i ta pará dilanti diferente reto pa evitá ku patrimonio importante ta bai pèrdí, ta produsí kuminda lokal, ta diversifiká e produkto turístiko i ta krea oportunidat di trabou pa personanan práktiko.
E area di Rincon tin potensial pa krese i bira un tereno ku ta atraktivo pa diferente grupo di enfoke. Esaki ta pèrmití Rincon duna un kontribushon signifikativo na diversifikashon di e produkto turístiko di Boneiru.
Kreando ehèmpelnan di desaroyo Fundashon Mangazina di Rei ke aportá na desaroyo di e área di Rincon di manera ku ta surgi oportunidatnan di desaroyo pa tur hende di Boneiru.


text:
Diadomingo anochi un homber coriendo un nissan skyline a bay den banda robes di caminda dal un palo di luz y kibra e riem dilanti perde control subi tereno di e pompstacion di Essovile y desvia pa no dal den e mashinenan y a dal den cashi di coriente.
E impacto tabata fuerte, e auto a keda pega riba e acera unda e cashi ta. Polis a presenta na e sitio y a constata cu e chauffeur ta mustra di ta bou influencia di alcohol y a pasa un test y a surpasa esaki. A detene e homber y a keda transporta pa warda di Polis. E auto a keda basta kibra dilanti.


text:
Kralendijk – Dia 1 di yüli nos ta para ketu na abolishon di sklabitut na Boneiru. Pa e okashon aki e aña aki a produsí un ‘short-movie’ riba enkargo di Entidat Públiko Boneiru i Ministerio di Enseñansa, Kultura i Siensia. Den e pelíkula aki nan ta para ketu na e historia i ta tira un bista positivo riba e konsekuensianan di e momentu históriko aki. Durante un enkuentro riba e mesun dia aki lo presentá e pelíkula na Mangazina di Rei.
Entidat Públiko Boneiru i Ministerio di Enseñansa, Kultura i Siensia a disidí huntu pa e aña aki konmemorá abolishon di sklabitut na Boneiru i sòru pa esaki haña mas aseptashon serka nos pueblo pa medio di un pelíkula kòrtiku. Den e asina yamá ‘short movie’ aki nan ta para ketu na e momentu importante aki den historia i ta ilustrá e konsekuensianan na un manera positivo. Riba e dia mes lo por mira e pelíkula durante un enkuentro na Magazina di Rei, kaminda lo por habri un diálogo tambe tokante e tópiko aki. [Live99.9FM lo transmití e enkuentro bibu i direkto via di Facebook kaminda lo por mira e ‘short movie’.] Diputado Nina den Heyer ta indiká ku e página pretu aki den nos historia meresé nos atenshon. Den un diálogo tokante esaki nos por reflektá i wak bèk, pero na promé lugá nos por traha pa bai dilanti. Ku orguyo, ku kabes na haltu i ku balor propio. Por lo tantu e ta un dia ku nos ta konmemorá huntu.
Riba 1 di yüli 1863 e hendenan ku nan a hasi katibu, a haña nan libertat ofisial. Esaki ta hasi e fecha aki unu históriko ku a trese un fin na un periodo tristu den historia di Boneiru i otro partinan den Karibe, manera e anterior Antia Hulandes i Sürnam. Riba e dia aki a otorgá libertat na mas òf ménos 750 hende ku nan a hasi katibu. Despues di e fecha aki nan a sigui traha si pa e gobièrnu di e tempu ei.
Ta trata di un tema delikado, ku nos no ta papia hopi biaha tokante di dje. Mayoriá biaha nan ta menshoná ku un hende ta di desendensia indjan, pero tiki biaha nan ta ekspresá ku orguyo ku un persona a nase di hendenan ku nan a hasi katibu. Ku esaki nan ke mèn desendiente di hendenan ku nan a hasi katibu i desendiente di doñonan di katibu. E hende ku ta biba na aña 2020 no tin kulpa na loke a pasa.
Historia di sklabitut ta un parti di nos patrimonio kultural. Pa e motibu aki ta importante ku nos tin konosementu di esaki i ku nos ta habri nos mes pa sinti i komprondé kiko a pasa. Kultura ta forma un parti di Boneiru su identidat. P’esei ta importante ku nos por konosé i komprendé nos propio kultura. Pa hendenan ku bin biba na Boneiru tambe ta di importansia pa nan siña e historia aki, pasobra di e manera aki nan por mustra mas komprenshon pa nan ko-suidadanonan.
Diputado Nina den Heyer ta enfatisá ku mester rekonosé ku sklabitut tabata forma parti di Boneiru i ku awendia tur hende tin e eskoho pa eksperensiá libertat. Liber di opreshon, liber di pensamentunan negativo, liber di un komportashon sin base.
AFSCHAFFING SLAVERNIJ HERDACHT MET NIEUWE FILM
Kralendijk – Op 1 juli wordt stil gestaan bij de afschaffing van de slavernij op Bonaire. Dit jaar is voor deze gelegenheid een ‘short-movie’ film geproduceerd in opdracht van het openbaar lichaam Bonaire (OLB) en het Ministerie van Onderwijs, Cultuur en Wetenschap (OCW). In de film wordt stilgestaan bij de geschiedenis en een positief blik geworpen op de gevolgen van dit historische moment. Bij een bijeenkomst op de dag zelf zal de film vertoond worden bij Magazina di Rei.
Het OLB en het OCW hebben samen besloten om dit jaar de afschaffing van de slavernij te herdenken op Bonaire en het meer draagvlak te geven onder de bevolking door middel van een korte film. In deze zogenoemde ‘short movie’ wordt stil gestaan bij dit belangrijke moment in de geschiedenis en worden de gevolgen positief neergezet. Op de dag zelf zal de film te zien zijn tijdens een bijeenkomst bij Magazina di Rei, waar ook het dialoog aan kan worden gegaan over dit onderwerp. Gedeputeerde Nina den Heyer geeft aan dat deze zwarte pagina uit onze geschiedenis onze aandacht verdient. Door dialoog hierover te voeren, kan worden gereflecteerd en terug worden gekeken, maar kan bovenal worden gewerkt om vooruit te komen. Met trots, het hoofd opgeheven en met eigen waarde. Het is dan ook een dag die samen herdacht wordt.
Op 1 juli 1863 kregen de tot slaaf gemaakte mensen, hun officiële vrijheid. Dit maakt het een historische datum, wat een einde bracht aan een trieste periode in de geschiedenis van Bonaire en andere delen in de Cariben, zoals de voormalige Nederlandse Antillen en Suriname. Op deze dag kregen ongeveer 750 tot slaaf gemaakte mensen, hun vrijheid toegekend. Ze werkten hierna nog wel voor de toenmalige overheid.
Het is een gevoelig thema, waar niet vaak over wordt gesproken. Meestal wordt er vermeld dat iemand een Indiaanse afkomst heeft, maar wordt er zelden met trots weergeven dat iemand voort is gekomen van tot slaaf gemaakte mensen. Hiermee worden afstammelingen bedoeld van tot slaaf gemaakte mensen en afstammelingen van slaveneigenaren. De mens anno 2020 heeft geen schuld aan wat er is gebeurd.
De geschiedenis van de slavernij is een deel van ons cultureel erfgoed. Het is daarom belangrijk dat men kennis heeft, zich openstelt om te voelen en begrijpen wat er is gebeurd. Cultuur vormt deel van de identiteit van Bonaire. Daarom is het belangrijk dat onze eigen cultuur gekend en begrepen wordt. Ook voor mensen die komen wonen op Bonaire, is het van belang om deze geschiedenis te leren, omdat op deze manier meer begrip kan worden geboden voor de ander.
Gedeputeerde Nina den Heyer benadrukt, dat er erkend moet worden dat slavernij een onderdeel was van Bonaire en dat iedereen tegenwoordig de keuze heeft om vrijheid te ervaren. Vrij van onderdrukking, vrij van negatieve gedachtes, vrij van een gedrag zonder basis.


text:
CEDE Aruba atrobe ta duna varios hoben y hoben adulto entre 18-30 aña oportunidad pa haci trabao boluntario na nos partners na Spaña of Inglaterra. E trabao ta encera traha cu hende cu limitacion mental of promove sostenibilidad na algun festival. Riba diaranson 3 di april 5.30 pm CEDE Aruba ta organisa un reunion informativo pa interesadonan na Biblioteca Nacional Oranjestad.
E fondonan pa manda e boluntarionan afo a wordo rekeri via Erasmus+, e programa Europeo di subsidio pa educacion, hubentud y deporte. E idea tras di e programa aki ta cu tur hende por desaroya nan mes continuamente por medio di educacion, curso y siñamento informal: siñamento permanente (life long learning). Cu Erasmus+ intercambio y trabao boluntario ta wordo organisa y (co)financia.
E projectonan di CEDE Aruba ta brinda hoben y hoben adulto oportunidad pa haci trabao boluntario den exterior. Aki, nan ta sera conoci cu culturanan diferente y nan ta siña habilidadnan nobo. Haciendo trabao boluntario hobennan lo optimalisa posibilidadnan pa un futuro bunita den e area di nan interes.
CEDE Aruba por manda 9 persona afo na 2019, pa periodonan entre 3 siman y 10 luna. Na nos partner na Spaña, na unda lo traha cu personanan cu limitacion mental, tin lugar pa 2 persona pa 2 luna (desde juni) y 2 persona pa 10 luna, cuminsando september. Y na nos partner na Inglaterra tin lugar pa 5 persona cu lo yuda haci 2 festival mas sostenibel, pa 3 siman den augustus.
Pa cualifica, e persona mester ta entre 18 y 30 aña di edad. E mayor parti di e gastonan lo wordo cubri door di e programa. Si ta necesario e hobennan por regla finaciamento extra.
Tin rekisitonan pa tene cuenta cune. Motivacion pa biaha pa Europa y haci trabao boluntario na un di nos partnernan ta e rekisito mas importante. Pero tambe un actitud positivo, flexibilidad y gana di siña ta esential. Durante e seleccion nos tambe ta wak e potential pa crece; hoben y hoben adulto di situacionnan desavanta ta wordo expresamente pidi pa participa. Ademas, obiamente e ta rekeri pa por biaha pa Spaña of Inglaterra den un di e periodonan specifica.
Pa preparacion e hobennan lo sigui diferente cursonan, lo bishita un organisacion local cu metanan similar cu e organisacion na Spaña of Inglaterra, y lo duna presentacion di esaki. Durante e periodo afo e trabao boluntario mester wordo documenta y na final, nan lo presenta locual nan a haci y siña. E hobennan lo wordo supervisa dor di CEDE Aruba, prome, durante y despues di e periodo di trabao boluntario afo.
Pa splica detayesnan di e programa y contesta preguntanan, CEDE Aruba lo organisa un reunion informativo. Esaki lo tuma lugar diaranson 3 di april pa 5.30pm na Biblioteca Nacional Oranjestad. E 2 damanan cu a haci trabao boluntario na Spaña den 2018, lo ta presente pa conta tocante nan experiencianan y contesta pregunta. E reunion informativo ta dirigi na hoben interesa, mayornan, scol y tur otro interesadonan. Personanan cu por ta no por bai e aña aki pero ta interesa di participa den futuro, tambe ta bonbini. Interesadonan por registra via [email protected] of yama 582 7666. Tambe por haya mas informacion na Hulandes of Ingles riba www.erasmusplus.nl.


text:
Bishita bo “mondhygiënist”!!!
Varios estudio a prueba ku e konsekuensia di inflamashon den boka of na bo ensiya por okashana ku bacteria ta bai den kanal di bo sanger i por tin komo resultado ku bo por haña malesanan manera keintura, problema ku kurason i asta reumatismo.
Falta di djente tin influensia riba bo Papiamento i bo aparensia.
Na momento ku un mucha ta perde su djente di lechi prome ku e tempu stipula esaki por tin komo resultado ku e ta kausa strobashon den e desaroyo di e mucha. I na momentu ku e mucha tin dolor di djente, esaki lo no ke i lo no por kome, ku tur konsekuensia ku esaki por tin. Tambe e djente di lechi ku bai perdi prome su tempu por ehempel dor di karies, no por wordu remplasa i esaki tambe por trese konsekuensia negativo pa ku e desaroyo i posishon di e dentadura permanente
E hygienista oral, mondhygienist, por yuda bo tene bo djentenan limpi, fresku i saludabel. Ta hopi bon pa kuminsa for di hoben pa bishita e hygienista oral.


text:
-
INFORMASHON IMPORTANTE
ANUNSIONAN PÚBLIKO
Tur anunsio públiko manera kompartí via kanalanan ofisial di Gobièrnu di Kòrsou.
-
SEKSHON HURÍDIKO
LEI & REGLANAN
Ministerio di Asuntunan General ta responsabel pa publikashon di tur lei i reglamento ofisial.
-
DESISHONNAN
KONSEHO DI MINISTER
Desishonnan semanal relashoná spesífikamente ku asuntunan di pais riba nivel nashonal
NOTISIA
-
03 Òktober, 2022
-
03 Òktober, 2022
Minister Pietersz- Janga a reuní ku komersiantenan ku tin boto na Haf di Piskadó na Caracasbaai
-
30 Sèptèmber, 2022
-
29 Sèptèmber, 2022
-
26 Sèptèmber, 2022
Dia Mundial di Turismo 2022: E forsa i resiliensia di nos sektor turístiko
Ku kiko nos por asistí bo?
YouTube Gobièrnu di Kòrsou
Ban sigui kuida, bakuná i booster! | 08-04-2022
Preguntanan hasí frekuentemente
- Ekspertonan riba e tereno aki di Ministerio di GMN a prepara un asina yamá “draaiboek” kon pa atende ku e Coronavírùs nobo. A komunika ku entidatnan internashonal ku eksperitisio riba e tereno aki manera WHO, PAHO, CDC, RIVM, ECDC, CARPHA.
- A indentifiká partnernan stratégiko, informánan i asesoránan si tabata nesesario ku nan plan kon pa atende ku COVID-19. E partnernan aki ta por ehèmpel aeropuerto (CAP), Haf, laboratorio (ADC), hospital (CMC), dòkternan di kas, spesialistanan, SVB i Arbo-consult pero tambe otro departamentunan di gobiernu manera Directorado di Desaster (DRR) i Directorado di informashon i komunikashon (DCV).
- A duna informashon na otro entidatnan ku probablemente lo bai tin di haber ku e malesa aki manera CHATA i CTB
- Konhuntamente ku otronan a traha informashon, na diferente idioma, tokante e malesa pa publiko en general i pa gruponan spesífiko manera turistanan.
- A train gruponan spesífiko ku ta bai atende ku posibel pashèntnan di COVID-19 manera enfermeranan di GGD i di Curaçao Medical Center (CMC) i personal di Fundahson Kuido di Ambulance (FKA).
- Laba man frekuente ku awa ku habon (si no tin disponibel usa handsanitizer ku minimo 60% alkohòl)
- Tosa i nister den doblá di bo kokoti òf usa lensu di papel i tira esaki afó mesora, kaba laba man.
- Tene distansha (mínimo 1½ pa 2 meter) for di hende ku ta visibelmente malu


text:
KRALENDIJK- E bahada den e kantidat di kaso aktivo di COVID-19 na Boneiru ta sigui. For di djadumingu tin solamente 89 kaso aktivo. E imagen di un bahada den kantidat di kaso, ta similar loke ta mirando na e otro islanan.
Departamentu di Salubridat Públiko ta nota ku e kantidat di tèst positivo, relativo na e kantidat di tèst total ta keda haltu ku entre 40 – 50% di e tèstnan ku ta sali positivo. E departamentu ta spera ku e grado di kontagio keda bahal, pa konstatá ku berdat tin kada bes ménos kontagio riba nos isla.
Hospital
Aktualmente no tin ningún hende mas interná den hospital ku síntomanan di COVID-19.


text:
E strip riba boulevard ta bunita y limpi. Tur edificio ta netch geverf. Tin hopi hasimento limpi riba e pleenchi di Linear Park. Yen di entusiasmo. Pronto La Reina ta bin Aruba. Nos ta hasi tur esfuerso pa mustra nos isla di e miho forma posibel. Tur hende ta hasi nan best pa copera cu otro. Tur hende ta jen di entusiasmo. E gruponan di baile ta show orguyoso cu nan traje folclorico. Esta dushi Aruba por ta.
E verkennernan cu nan amor pa Aruba y nan disciplina di grupo ta ehemplar. Ta hopi bunita ora hende ta duna di nan tempo liber pa juda nos muchanan construi un bon futuro. Ta parse cu e bishita di La Reina ta inspira hopi hende. E evento ta priminti di bira uno bon organisa. Cu amor patria grandi. Den respet pa otro y sublime coperacion bou otro.
Bastante hende cu ta papia Papiamento pa e ocashon aki. Dushi pa tende bo propio idioma asina hopi. Parse e dushi Aruba di antes. Un Aruba uni, unda hende ta biba cu otro den pas y harmonia y respet.
Sin importa unda bo a nace.
Continue reading “La Reina ta bin Aruba”


text:
Paradera 1 Juni 2021,- Diamars dia 1 di juni, e marketing team di Payroll Pro HRM a pasa bishita e resort mas nobo na Aruba, esta Radisson Blu Aruba, cu a bira cliente di e programa dos luna pasa.
A sinta bebe un dushi cappuccino cu Jouraine Vrolijk (HR manager) na Sunset Bistro, e rooftop restaurant cu tin un infinity pool y un bista incomparabel riba e lama y horizon di Aruba.
Jouraine ta splica con a yega na Payroll Pro: “Ora e management team a puntrami cua programa ami ta recomendapa Payroll y HR, logicamente ami a propone Payroll Pro. Yacaba mi tabatin cuater aňa trahando cu e programa, for di e tempo cu mi tabata traha como HR supervisor na The Ritz-Carlton Aruba, y tambe como HR manager na Bonaire pa Marriott International. Mi sa kiko mi por spera di e programa y di e servicio di Payroll Pro HRM. Pa mi e tabata e unicoopcion.”
Ora a puntra Jouraine con ta bayendo cu e programa mes, Jouraine ta aňadi: “Nos tin actualmente dos luna trahando cu e programa y e servicio di Payroll Pro HRM ta hopi bon.
Semper por yama si tin qualkier pregunta y mail ta wordocontesta hopi lihe. Pa mi tabata hopi importante pa cuminsa di biaha cu e HR module hunto cu e parti di payroll, pasobra e ta necesario pa controla y keda up-to-date cu tur informacion di empleadonan. Y e portalnan ta yuda elimina tur e paperwork, nan ta hopi facil pa uza, y como manager pa wak tur ausencianan ta hopi overzichtelijk.”
Jouraine ta comenta kiko ta spera den futuro: “Ainda nos ta den e pre opening fase, pero por ripara si cu e mercado a cuminsalanta bek. Nos ta premira cu nos ta bay tin hopi mas huesped, pues, mas empleadonan y usuarionan di e programa. Ora nos ta zover mi lo organisa un training di Payroll Pro HRM on-site pa tur e empleadonan.”
Radisson Blu Aruba, a habri official ariba 2 di april 2021 y tin132 cambernan espacioso y moderno cu cushinanan ful ekipa. E propiedad tin en total 4 pool, di cual un di nan ta situa ariba erooftop conhuntamente cu e restaurant Sunset Bistro, cu ta e lugar perfecto pa organisa un cocktail event, of cualkier otroevento. Como Radisson Blu ta un upper-upscale resort, e balornan fundamental di hospitalidad ta resalta den e serviciobrinda door di e management team y staff local, hoben y sumamente profesional.
Payroll Pro HRM, e programa desaroya na Aruba door di programmeurnan local, ta existi desde 1993 y ta e software di HR y Payroll mas uza na Aruba y Caribe en general.


text:
Relaciona cu investigashon di atraco di algun dia atras den Kwaststraat atraco team a detene un otro sospechoso den e mesun caya.
Dialuna mainta atraco team a bay na un cas den construccion den Kwaststraat pa detene e di 5 sospechoso di e atraco di algun siman atras den e mesun caya ey. Ainda falta detene mas sospechoso ainda pa asina por logra resolve e caso di atraco aki por completo. Ta trata aki di venezolanonan cu ta ser sospecha di a comete e atraco aki den sercania di Ponton y Kwaststraat.


text:
ORANJESTAD – Tur aña ariba 16 di september Nacionnan Uni (UN) y mundo henter ta observa dia mundial di ozon (World Ozone Day). Desde 1987 a propone cu riba e dia aki ta celebra y ta pone atencion riba e tema di capa solar y dipreservacion di e capa di ozon. E fecha 16 di september ta e dia cu a firma e protocol naMontreal cu ta trata e substancianan cu ta afecta y por caba cu e capa di ozon. P’esey tambe ta yama e documento ‘Montreal protocol’.
Directie Natuur en Milieu (DNM) ta e instancia gubernamental cu tin e tarea di conscientisa turriba e temanan relaciona cu naturalesa y medio ambiente, ademas di nan tarea di formula maneho. DNM kier trece dilanti cu e capa di ozon tin un rol importante pa proteha salud di hende, e medio ambiente y diferente ecosistema.
Tambe nos kier informa con e Montreal protocol a bira un exito y con esaki tambe por sirbi como ehempel pa otro convenio bini na vigor. Si tin determinacion di parti esnan envolvi pa yega na un meta desea y necesario, esaki ta posibel pa trece cambionan real.
Kico ta e capa di ozon?
Na Ingles ta yam’e ‘ozone layer’. E ta un capa di gas fragil cu ta proteha e mundo door di absorba mayoria di radiacion ultravioleta for di solo cu ta dañino. E capa aki ta yuda preserva bida riba nos planeta.
Kico a yuda e capa di ozon?• E iniciativanan di e Montreal protocol, su amiendanan y e avancenan tawata exitoso paintroduci medidanan cu ta yuda controla uzo di productonan dañino, e asina yama Ozone-Depleting Substances (ODS’s) cu ta caba cu e capa solar, asina a yuda proteha esaki. ODS’s ta tipo di gasnan cu ta bini di actividadnanhumano manera industria cu awor ta controla pa tur
e partido cu ta forma parti di e Montreal protocol. E obhetivo final ta pa elimina e productonan cu ta contene ODS y desaroya conocementonan cientifico y informacion tecnologico pa cu esaki.
Cua ta e temanan pa tene cuenta cune rond di e topico di e capa di ozon?
Temanan manera e capa di e ozon (ozone layer)ta: cambio di clima, daño na e capa solar, promocion di e productonan cu ta ozone friendly, e rayonan ultravioleta, e ondanan cayente cu tin di haber cu e gasnan den atmosfera, Montreal protocol, Kigali amendment.
E aña aki relaciona cu e Dia Mundial di Ozon, Nacionnan Uni kier pa celebra e exito di eesfuerso global di e Montreal protocol, pa e union y determinacion di e paisnan cu a firma e protocol aki. P’esey mes paisnan mester coopera y sostene e Kigali Amendment na e Montreal protocol cual a drenta na vigor desde 1 di januari 2019. Esaki ta encera pa eradica y stop cu ‘hydroflourocarbons’ (HFC’s) cual ta e gasnan potente cu ta contribui na cambio di clima. E amienda aki por yuda evita cu temperatura global lo subi te cu 0.4 grado C pa final di e siglo. Tambe door di combina e accionnan, elimina mas gas HFC y cambia pa e productonan cu ta spaar energia, p.e den e industria cu ta traha e productonan pa fria (cooling industry), manera airco y frishider, nos por logra mas beneficio pa e clima y proteccion pa e ozon.
Informacionan y recomendacionnan adicionalpa tene cuenta cune tocante e capa di ozon.
Departamento meteorologico ta e instancia cu ta duna indicacion tocante e rayonan ultravioleta cu ta midi rond mundo. Asina hende por sa ki grado ta safe y con largo por keda pafor sin cu esaki ta afecta e cuero na un forma peligroso. Esaki ta significa cu si bo ta expone bo cuero demasiado na solo bo ta hisa e posibilidad di desaroya cancer di cuero. P’esey ta bon pa tuma precaucion por ehempel bisti un sombre pa cubri e cara y pañanan color cla cu ta cubri gran parti di bo curpa. Tambe ta recomenda uzaproductonan anti-solar cu ta proteha e cuero pero uzando uno cu no ta contene e kimico oxybenzone. Pa locual ta trata e productonan di aerosol (di fliet), check bon si nan no ta contene gasnan HFC of otro kimico dañino pa nos medio ambiente. Sea consciente con ta anda cu productonan manera airco y frishidair cu por ta contene gasnan HFC’s y con ta dispone di esakinan.
DNM ta comparti e pagina di United Nations Environment programme unda tin hopi mas informacion di e topico di ozon. E pagina tahttps://ozone.unep.org


text: Diahuebs merdia a drenta informe di un caso di “huisvredebreuk” na un cas na Paradera, mesora a dirigi patruyanan na e sitio. Na caminda pa e asistencia a drenta otro yamada pa polis bay cu mas urgencia na e sitio ya cu lo a start un problema unda tension a bay halto na yegada di e prome patruya no a haya tanto tension halto. Na yegada dibe otro patruya a intermedia den e asunto y a splica e partidonan e caminda pa cana pa atende nan diferencianan. Pero den pranan di atardi polis mester a bolbe bay na e sitio ya cu un otro ruman a bini na e cas tambe y polis a bolbe intermedia y a splica e procedura.


text:
KRALENDIJK – Despues di a eliminá s.v. Uruguay 2-0 fo’i dje torneo 60 aña di FFB pa Kopa FFB 2020 djamars último den Stadion di Playa den oranan di anochi, e ekipo di futbòl nobo di Nort Saliña ku ta Young Boys, ta den final di e torneo djabièrnè awó kontra e ganador di e partido ayera nochi entre s.v. Vespo i s.v. Estrellas di Nort Saliña.
Un bon públiko a presensiá e partido aki.
E golnan di e partido a kai den tempran di e partido, pa ta eksakto na di 3 i 13 minüt di e partido ku Young Boys hungando kontra bientu.
Young Boys a sali pone preshon buskando e gol di bai dilanti ta logra esaki tambe.
E promé gol a kai na di 2 minüt di e partido, gol anotá pa Derek St. Jago pa hasi e partido 1-0 pa Young Boys.
E di dos gol di e partido tabata un pinalti na 13 minüt di partido. Tabata un pinalti ku Rowel Frans a tira ku éksito pa Young Boys amplia bentaha na 2-0.
E di dos mitar di e partido no tabatin novedat pa loke ta trata mas gol, no opstante e diferente oportunidatnan di gol ku a presentá den e partido.
Tabatin opotunidatnan klave di gol pero sin ku a probechá di pa kombèrtí esakinan den gol.
Ku e resultado aki pues, Young Boys di Nort Saliña, ya por yama su mes supkampion di e torneo Kopa FFB 2020 selebrando 60 aña di FFB ku ta nos federashon di futbòl di Boneiru.
Pa loke ta e fakatikada ku a paga pa mira e partido, e 697 fanátiko ku a paga pa mira e partido ta 523 adulto, 127 mucha i 47 fanátiko riba 60 aña.
Riba potrètnan rèfrinan ku a dirigí partido ku Geoffrey Angela na kabes, e ekiponan s.v. Young Boys i s.v. Uruguay Titans, outornan di e golnan di e partido i tambe un bista di e gran públiko ku ta sigui presensiá partidonan di futbòl di e torneo Kopa FFB 2020 selebrando su 60 aña.


text:
KRALENDIJK —
Mi no por proba ku realmente tin malkontentu ku funshonamentu di Konseho Insular pa motibu ku supuestamente nivel di e reunionnan no ta aseptabel.Si ku regularidat e puntonan aki ta bini dilanti lo mester tin algu di bèrdat. Si konsehalnan tambe ta na altura nan deber ta di skucha e pueblo ku nan ta representá i respetá pa traha konhuntamente i kita e malkontentu. Konsehalnan mester sa ku for di 2007 te ku 2020 stabilidat den maneho di Bonaire a konosé diferente Kolegio Ehekutivo sostené pa diferente partido ku un òf mas independiente. Den e periodo 2011- 2015 PHU ku a forma koalishon ku DP i MBL a kibra e koperashon i manda DP i MBL den oposishon i drenta ku UPB.PHU a yuda kambia e konstelashon di Kolegio Ehekutivo sinku biaha. Di 2015 pa 2019 tantu DP komo UPB a konosé problemanan interno ku a kondusí na diferente formashon di Kolegio Ehekutivo.
Na 2021 un miembro di MPB a bira independiente pero no tin konsekuensia pa e koalishon MPB/UPB. Krítika riba Konseho Insular i Kolegio Ehekutivo ta basá riba derecho di libertat di ekspreshon.Ki dia ta bini splikashon tokante: Toubot, OTB, BIA, Bopec,investigashon di Rotònde, dokumentunan pèrdí, rapòrt di BHM, tereno pa e 1180 petishon, kombatimentu di pobresa, Akuerdo Atministrativo, e punto na horizonte, akseins pa repartí entre agrikultura, krio di bestia, peska i kultura., dikon diputado su mannan ta mará, tin kas pagabel pa pueblo, Bonaire tinganashi ku Galileo, TCB ku tin lider di partido polítiko na Kòrsou, ehekushon di Masterplan, Destinashon blou, un biblioteka moderno, mandato pa direktornan i areglo di transishon pa eks diputado ku ta bai bolbe bira diputado i e diputado ku baha ta bai risibí e areglo aki.Si realmente pueblo ta malkontentu, mi sugerensia ta. Vota na 2023 i laga e partidonan polítiko responsabel pa e maneho sa ku bo ta malkontentu òf bo ta malkontentu di gaña gaña.


text: KRALENDIJK – Djadumingu último ‘NGO Platform’ tabatin selebrashon 10 aña “BonDoet” i klousura di temporada 2020.E aktividat a tuma lugá na ofisina di NGO Platform i Dennis Martinus a menshoná na e okashon ku 2011 ‘BonDoet’ a kuminsá i a yama un di e pioneronan di ‘BonDoet’ Gianni van der Huevel. El a konta kon a kuminsá ku e aktividat di ‘BonDoet’ na Boneiru i kon nan a aserka Hulanda pa informashon i despues ku a kuminsá e proyekto na Boneiru, Hulanda tabata tuma informashon serka ‘BonDoet’. Di e forma aki a sigui desaroyá e proyekto te kaminda e ta awe. Diferente isla den bisindario a kontinuá despues ku Boneiru a kuminsá i awor henter Reino di Karibe ta organisá nan ‘BonDoet’. Annemarie Klöne tabatin e tareanan pisa den komienso,”van der Huevel a menshoná. Seguidamente a papia diputado Nina den Heyer i el a menshoná ku ta hopi importante pa nos yuda i sigui ku e aktividat di ‘BonDoet’. Boneiru ta ehèmpel pa mustra kon nos por traha huntu i hasi hopi. Apesar di e asuntu di vírùs di korona, hopi hende a hasi esfuerso pa a partisipá,”diputado den Heyer a menshoná. Finalmente a presentá riba esenario Gianno Diaz, e hóben ku a kanta e ‘jingle’ nobo di e aktividat di ‘BonDoet’.